4 рақами остида туғилган инсонлар - Tushlar-tabiri.uz\n4 ғалаба, муваффақият асоси. У ақл – заковат, донолик, барқарорлик, вазминлик рамзи ҳамдир. Ушбу санада туғилган одамлар ўта тушкун кайфиятдаги (пессимист) одамлар бўлишларига қарамай, бошқалардан ҳам манан, ҳам энг сабрли, жисмонан бақувват эканликлари билан ажралиб турадилар.\nИжодга мойил, ажойиб ҳаёлпараст бўлиб, муаммоли вазиятларда романтик дунёларидан паноҳ топадилар. Ўз ишига ва ҳаётига даҳлдор одамларга нисбатан ўта талабчан. Ўзларига билдирлилган ишончни тўла оқлайдилар. Агар рағбатлантириб турилса, бор куч ва имкониятларини янада ишларига бахшида эта оладилар.\nШунингдек, бундай санада туғилганлар ҳисиётга ўта берилувчан эканликларидан бошқаларнинг кайфияти уларнинг ҳам кайфиятига тасирини ўтказмасдан қолмайди. Шу боисдан бўлса керак, дам олиш кунларини ҳушчақчақ инсонлар даврасида ўтказишни мақул кўришади.\nТашвишлардан қаттиқ азият чекади\nТуғилган санаси 4 рақами билан боғлиқ инсонларнинг пессимистлигини асословчи яна бир жиҳати шуки, улар арзимаган ташвишдан ҳам изтиробга тушадилар. Тез қарор қабул қиладилар, аммо уларнинг бу қарорлари ҳурсанд кайфиятда эканликларида ўз кучини йўқотади. Мазкур санада туғилганларнинг кўпчилиги ўзига бино қўйган бўлиб, бу фазилат уларнинг ўзларига жуда катта баҳо беришлари ва ўзларига ишончлари самарасидир.\nЯна бир жиҳати шуки, ушбу санада туғилганлар жуда иззатталаб ва этиборталаб. Уларни салгина этибор ҳаддан зиёд қувонтириши ёки аксинча, жиндек этибрсизлик ҳам қаттиқ ранжитиши мумкин. Буни қисқагина қилиб «Чинкам меҳирнинг гадоси» дея изоҳлаш мумкин.\nУларга ҳудо томонидан жуда катта истедод берилган, аммо 4 санасида туғилганларнинг кўпчилиги табиатан жуда эринчоқ бўлганлигидан аксарият ҳолатларда истедодларини юзага чиқаролмайдилар. Ўзларига меҳр ва этибор кўрсатган инсонларни қадрлайдилар. Бошқаларга нисбатан муносабатларида самимиятни яққол сезса бўлади ва ўзидан ёрдам сўраганларга беғараз ёрдам кўрсата оладилар.\nЖуда эҳтиёткор ҳамда таваккалчи эмаслар\nЎта эҳтиёткор бўлганликлариданми ёки изтироб ва азоб чекишдан қўрққанлигиданми, бирор ишга қўл уришдан аввал минг бор ўйлайдилар, таваккалчилик уларга ёт.\n4 санаси соҳиблари ота-оналари, яқинларини, умуман, атрофдагиларни улар ким, қандай мавқега эга эканлигидан қатий назар, қаттиқ ҳурмат қиладилар. Аммо шунга қарамай, уларни ҳар доим ҳам ҳақ деб ўйламайдилар ва шунинг учун ҳам кўпинча ўз билганича иш тутадилар. Бошқалардан маслаҳат сўрашлари мумкин, аммо шу йўл-йўриқ бўйича тадбир юритишмайди.\nУларни бошқалардан ажратиб турувчи жиҳат – ушбу санада туғилган қизлар оилада кўпроқ отасига, йигитлар эса оналарига суянадилар. Бундайларни табиатан жуда иродали, деб бўлмайди. Уларга ўзлари ўйлаганидан яхшироқ бирор фикр айтилса, ўша фикрни қабул қилишлари қийин кечмайди. Кўнгиллари шу қадар нозикки, ўзларига нисбатан айтилган ҳазил гапдан ҳам мано излайдилар ва ранжийдилар.\nУлар табиатан шунчалар ожизки, бундай табиатга эга инсонларни осонгина ҳафа қилиш мумкин. Ҳаётларидаги ўйлаган ниятлари ўз ўзидан, ҳеч қийинчиликларсиз амалга ошишини исташади. Пуллари қанчалик кўп бўлса, янада кўп бўлишини ҳоҳлайдилар. Уларни ўраб турган ҳамма буюм ўзига ҳос, айни пайтда бошқаларникидан зўр бўлиши керак.\nДоим устунликда бўлишга интилади\nЎзларини тенқурларидан устун кўришни ҳоҳлашади ва ўзларини айнан мана шундай мавжудман, деб ҳисоблашади. 4 рақами соҳиблари ҳисиётга ўта берилувчан бўлиб, йеттинчи фалакда учиб юрадилар. Ҳақиқий ҳаёт тарзидан анча узилиб қолган, романтик ҳаёт билан яшашни афзал кўришади. Болаларни яхши кўришади ва келажак тақдирини уларнинг баҳтида, деб биладилар. Интелектуал салоҳияти тенгдошларига қараганда анча устун.\nҲар доим биринчилар қаторида бўлишга интилиб, кўп ҳолларда бунга эришадилар ҳам. Улар, инсон пулсиз ҳам кўп нарсага эришиши мумкин, деб ҳисоблайдилар. Инсонлардаги билим олишга бўлган қизиқишини қадрлайдилар ва кўп ўқийдиган одамларни қаттиқ ҳурмат қиладилар.\nБундайлар ўйламай нетмай турмуш қурадиганлар тоифасидан эмас. Умр йўлдош танлаш масаласида жуда талабчан. Муҳими, улар танлаган инсон ҳар доим келажак ҳаётлари ҳақида қайғуриши керак. Агар шундай муносабат кўрсатилса, улар бутун ҳаётларини иккичи яримларига бағишлай оладилар. Энг муҳими, жуфти уни манан қониқтириши керак.\nЎрик туш табири тўлиқ малумот\nМушук тушда туш табири\nКатта қорин тушда курса туш табири


Туман тарихи | Toyloq.uz\nТойлоқ туманининг ўтмиши ва бугуни\nТойлоқ тумани Зарафшон дарёси қирғоғи билан туташ бўлиб, унинг жанубида жойлашган. Воҳа шимолдан Зарафшон дарёси ва жанубдан Дарғом канали билан ўралганлиги учун “Кичик Мовароуннаҳр” номини ҳам олган. Ўрта асрларда туман Шовдор деб аталган.\nТуман кейинги асрларда Юқори Дарғом, 20-асрнинг ўрталаригача Комсомол номлари билан юритилган. 1959 йилда Комсомол тумани Самарқанд туманига қўшиб юборилган.\nВатанимиз мустақилликка эришганидан сўнг, аниқроғи 1992 йил 9 апрелда туман қайтадан ташкил этилиб, Тойлоқ номи билан юритиб келинмоқда. Туман шимолида Жомбой ва Булунғур, шарқ томонида ҳамда жанубида Ургут, ғарб тарафида эса Самарқанд туманлари жойлашган.\nТойлоқ ҳудуди жиҳатидан Самарқанд вилоятидаги энг кичик туманлардан бири бўлса-да (ер майдони 0.28 минг квадрат километр), аҳоли сони бўйича олдинги ўринлардан бирида туради. Айни пайтда туманда 28 миллатга мансуб 205 мингдан кўпроқ аҳоли истиқомат қилади. Ўзбеклар билан бир қаторда тожик, рус, корейс, татар, турк ва бошқа миллатга мансуб аҳоли аҳил-иноқ, бир мақсад йўлида фаровон яшамоқдалар.\nТойлоқ туманида 50 та маҳалла фуқаролар йиғинлари, 100 дан ортиқ қишлоқлар мавжуд.\nТуманда 60 та умумтаълим мактаблари, 43 та мактабгача таълим муассасалари, 1 та педагогика коллежи, 1 та олимпия захиралари спорт коллежи, 2 та касб–ҳунар мактаблари, 29-сонли Болалар мусиқа ва санъат мактаб, Болалар-ўсмирлар спорт мактаби фаолият кўрсатиб келмоқда.\nТуманда бугунги кунда 1 та туман марказий шифохонаси, 2 та қишлоқ оилавий поликлиникаси, 6 та қишлоқ врачлик пунктлари, 1 та кўп тармоқли марказий поликлиника туман аҳолиси учун тиббий хизмат кўрсатиб келмоқда.\nТойлоқ заминида улуғ муҳаддис Абдураҳмон ад-Дорамий, буюк маърифатпарвар Маҳмудхўжа Беҳбудий яшаб ўтганлар.


МАШАҚҚАТЛИ МЕҲНАТЛАР МАҲСУЛИ\nҲаётда шундай инсонлар борки, улар ўз касбига садоқати, қолаверса, эзгу фазилатлари билан обрў-эътибор топади. Айниқса, йиллар давомида жамиятимиз тараққиёти йўлида фидойиларча меҳнат қилиб, эл назарига тушиш, халқнинг дуосини олишдек бахт бўлмаса керак. Айтиш муҳимки, аҳоли саломатлиги йўлида астойдил меҳнат қилаётган тиббиёт соҳаси вакиллари орасида профессор Акром Фозиловнинг хизматлари ҳам ана шундай эътирофга муносибдир.\nҚаҳрамонимиз айни кунда Тошкент врачлар малакасини ошириш институти ультратовуш диагностикаси кафедраси маслаҳатчиси сифатида фаолият юритиб келмоқда.\nАкром Акмалович 1938 йилнинг 24 мартида Тошкент шаҳрида зиёли оилада таваллуд топган. 1961 йили Тошкент тиббиёт институтининг (ҳозирги Тошкент тиббиёт академияси) педиатрия факультетини тамомлаб, 1987 йилгача Ўзбекистон Фанлар академияси онкология ва радиология инс-титутида илмий ходим, 1966 йилдан бошлаб собиқ Иттифоқда дастлаб ташкил этилган ультратовуш диагностикаси лабораторияси мудири вазифасида ишлади. 1987-1992 йилларда Тошкент врачлар малакасини ошириш институтининг онкология ва ультратовуш диагностикаси кафедраси бошлиғи, 1975–1982 йилларда Ўзбекистон Республикаси Соғлиқни сақлаш вазирлиги қошидаги илмий-тиббий кенгаш раиси муовини, 1986–1987 йилларда Афғонистон Республикасининг Қобул шаҳрида "Ўзбекистонда соғлиқни сақлаш" илмий-техник кўргазмаси директори ҳамда 1988-2000 йилларда Тошкент врачлар малакасини ошириш институтида ўқув ишлари бўйича проректор лавозимида самарали фаолият олиб борди. Жонкуяр ва тажрибали мутахассис Акром Фозилов 1967 йилда тиббиёт фанлари номзоди, 1981 йилда эса тиббиёт фанлари доктори илмий даражасига эришди. Тадқиқотчи яратган махсус технологиялар, яъни эхозондлар, когерент ва акустик голография усуллари, компьютерли ультратовуш томографияси, ультратовуш диагностикаси мутахассисининг автоматлашган иш жойи ва бошқалар жаҳон тиббиёт диагностикаси тарихи ва тараққиётида янги муҳим босқич бўлди, десак муболаға бўлмайди. Буюк шахс Генрих Гейне: "Ҳар бир аср янги ғоялар билан бирга, янгича қараш, нигоҳларни ҳам кашф этади", деган эди. Бунинг исботи сифатида айтиш жоизки, 1960–1970 йилларда Акром Фозиловдек тиниб-тинчимас олимнинг илмий изланишлари ва ташаббуси билан жаҳон тиббиёти ва амалиётида ультратовуш диагностикаси усули ҳамда тиббий визуализация соҳаси ривожига улкан ҳисса қўшилди. Олим раҳбарлигида ўтказилган илмий, социологик тадқиқотларга кўра, ультратовуш диагностикаси усули бўйича юртимиз терапевтларнинг 97, педиатрларнинг 94, акушер-гинекологларнинг 92, хирургларнинг 90 фоизи ушбу тадқиқотни амалиётда қўллаб келмоқдалар.\nИзланувчан олим фаолият кўрсатаётган кафедра жамоаси МДҲ давлатларининг кўплаб тиббиёт муассасалари, шунингдек, Австриянинг Грац шаҳридаги университет, АҚШ, Германия, Австралия, Жанубий Корея, Италия каби давлатлардаги етакчи клиникалар билан илмий-тиббий ҳамкорликни йўлга қўйган. Ўз соҳасининг билимдони Акром Фозилов ҳамкасблари ва шогирдлари билан мамлакатимиз ва дунё миқёсида бўлиб ўтаётган нуфузли анжуманларда ўзбек, рус ва инглиз тилларида ўз маърузалари билан иштирок этиб келмоқдалар. Эътирофлиси шундаки, олим ультратовуш анатомияси, касалликларнинг эхографик белгилари, беморларни муфассал равишда текширишда ультратовуш диагностикасининг ўрни ва аҳамияти тўғрисида мутахассислар учун ўнлаб амалий қўлланма, дарслик ва йўриқномалар яратди. Яна шуни алоҳида таъкидлаш жоизки, Акром Фозиловнинг илмий тадқиқотлари асосида ультратовуш ёрдамида назорат олиб бориш, яъни доимий ультратовуш скрининги ва мониторинги концепцияси яратилди, врачлик ихтисослиги номенклатурасида "Ультрадиагностика врачи" мутахассислиги жорий этилди. Шундай қилиб, 1961 йилдан бошлаб Ўзбекистонда илк бор ультратовуш диагностикасининг истиқболлари белгиланиб, йиллар давомида янада ривожланди. Тиббиётимиз равнақи йўлида астойдил хизмат қилиб келган профессор Акром Фозиловнинг бевосита раҳбарлиги ва маслаҳати билан ўнга яқин докторлик, қирқдан ортиқ номзодлик диссертациялари муваффақиятли ёқланди, шифокорларнинг диплом олгандан кейинги малака ошириш жараёнида беш минг нафардан зиёд ультратовуш диагностикаси врач тайёрланди. Улар айни пайтда ўз билим ва иқтидорларини нафақат мамлакатимиз, балки дунёнинг турли минтақаларида инсон саломатлиги йўлида сарфлаб келмоқдалар. Шу ўринда айтиш жоизки, устоз томонидан ёзилган монография ва дарслик, 50 дан зиёд илмий-услубий қўлланма, 300 дан ортиқ илмий мақола ва йўриқномалар жаҳондаги кўплаб илмий-тиббий журналларда ҳам нашр қилинган. Бу албатта, республикамизда ультратовуш диагностикасининг равнақи янада ошиб, аҳоли саломатлигини муҳофазалашда муҳим омил бўлиб хизмат қилмоқда. Илмий салоҳият эгаси, таниқли олим ўзининг ихтиролари учун 10 та патент ва муаллифлик гувоҳномаларига эга бўлиб, шунингдек, яратган ноёб ультратовуш аппарати учун Европа сертификатига муносиб деб топилган. Акром Фозилов мамлакатимиз тиббиёти равнақига қўшган улкан ҳиссаси учун Америка ультратовуш тарихи институти ва Жаҳон акустиклари ташкилотининг фахрий унвонига сазовор бўлди. 1995 йили Россия Федерацияси тиббий-техник фанлар академияси академиги этиб сайланди. Буюк Британиянинг Кембриж университетида "2000–2001 йилларнинг энг фаол Инсони" сифатида тан олинди, кумуш эсдалик нишони билан тақдирланди.\nМақоламиз қаҳрамони Акром Фозиловнинг меҳнат фаолиятига назар ташлар эканмиз, юқорида айтиб ўтилган эътирофли фикрлар бежиз айтилмаганлигини кўрамиз. Шундай экан, машаққатли меҳнат ортидаги маҳсул ҳар қандай инсон ҳаётини ибрат мактабига айлантиради. Халқимиз нақли билан айтганда, "Ҳалоллик мартабани безайди" деган пурмаъно сўзлар профессор Акром Фозиловнинг умр йўлларини безаб турибди.\nЗеро, олим томонидан ультратовуш диагностикаси бўйича катта мактаб яратилди. Шу кунларда табаррук 80 ёшни қаршилаётган устоз Акром Фозилов ҳамон ҳамкасб ва шогирдларига касб сирларини ўргатиб келмоқда. Шу фурсатдан фойдаланиб, бу фидойи инсонга мустаҳкам соғлиқ, оилавий хотиржамлик, янгидан-янги ижодий ютуқлар тилаб қоламиз.\nИскандар РАҲМОН, Ўзбекистон Ёзувчилар ва Журналистлар уюшмалари аъзоси, Турон Фанлар академияси академиги.


1.Фуқароларнинг шахси қуйидаги ҳужжатларга асосан аниқланади:\n2.Юридик шахс ваколатли органининг қарз шартномани тўзиш ҳақидаги ҳужжати (қарор, умумий мажлис баённомаси, кузатув кенгашининг қарори, буйруқ ва ҳоказо);\n3. Битим вакил томонидан тузилган тақдирда, унинг номига берилган ишончнома ва (ёки) ваколатини тасдиқловчи бошқа ҳужжатлар (қарор, умумий мажлис баённомаси, кузатув кенгашининг қарори, буйруқ ва ҳоказо) билан тасдиқланади.\nҚарз берувчи тарафдан:\nЖисмоний шахс/Юридик шахснинг ҳужжат орқали ҳаракат қилувчи вакили.\nҚарз олувчи тарафдан:\nЖисмоний шахс/ Юридик шахснинг ҳужжат орқали ҳаракат қилувчи вакили.\nЎзР Фуқаро Кодексининг\nФуқаролар ўртасида қарз шартномаси, агар бу қарзнинг суммаси энг кам иш ҳақининг ўн бараваридан ортиқ бўлса, оддий ёзма шаклда тузилиши шарт, шартномадаги тарафлардан бири юридик шахс бўлганида эса суммасидан қатъи назар, ёзма шаклда тузилиши шарт.


Ок уй трамп вьетнамда путин билан учрашмайди — узбекистон — Uzbekiston — Все об Узбекистане\nОк уй трамп вьетнамда путин билан учрашмайди — узбекистон\nОк уй: трамп вьетнамда путин билан учрашмайди — узбекистон\nТрамп президент курсисига утирганидан бери икки етакчи факат бир марта — июлда Германияда булиб утган G20 саммитидаюзма-юз учрашган эди.\nОсиё-Тинч океани мамлакатлари иктисодий хамкорлиги (APEC) саммитида иштирок этаётган АКШ президенти Дональд Трамп Россия президенти Владимир Путин билан учрашмайди. Бу хакда Ок уй матбуот котиби Сара Сандерс билдирди.\n— Путин билан учрашиш масаласига келсак, учрашув утказишга келишилгани йук, — деди Сандерс.\nСандерс икки президент Вьетнамнинг Дананг шахрида ёки Филиппинда утказиладиган яна бир худудий конференция давомида норасмий учрашув утказиши мумкинлигини айтди.\nАммо 10 ноябрь куни Кремль матбуот котиби Дмитрий Песков учрашув уюштириш харакатлари давом этаётганини билдирди.\nХафта бошида Кремль расмийлари Трамп ва Путин учрашишини айтган, 9 ноябрь куни эса АКШ давлат котиби Рекс Тиллерсон бу масалада хали бир карорга келинмаганини таъкидлаган эди.\nТиллерсон икки етакчи бир-бири билан йуликса, чеккага чикиб учрашув утказиши эхтимолдан холи эканлигини таъкидлади.\nМоскванинг Украинадаги агрессияси ва Кремлнинг 2016 йилги АКШ президенти сайловига аралашуви туфайли Москва ва Вашингтон уртасида алокалар совуб кетган.\nТрамп президент курсисига утирганидан бери икки етакчи факат бир марта юзма-юз учрашди.\nИюль ойида Германияда булиб утган G20 саммитида Трамп ва Путин Россия сайловга аралашгани хакидаги айбловларни мухокама килиб, утмиш хакида бахслашиш урнига келажакка эътибор каратишга келишиб олишган эди.\nАммо бу учрашувдан кейин Москванинг сайловга аралашуви хамда Трампнинг Россия билан келишиб олгани ёки йуклиги буйича бир неча тергов утказилди ва икки мамлакат уртасидаги алокалар янада таранглашди. Путин Москва сайловга аралашганини рад этиб келади. Трамп эса Россия билан хамкорлик килмаганини таъкидлаб келади.\nАвгуст ойида Трамп Конгресс босими остида Россияга карши санкцияларни кучайтирувчи конунни имзолади. Натижада Москва АКШни Россиядаги элчихона ва консулликларидаги ходимлари сонини озайтиришга чакирди. Бунга жавобан Вашингтон хам ухшаш чораларни курди.\nКолаверса, Кремль Украинанинг Крим минтакасини аннексия килиб олиб, мамлакат шаркида россияпараст айирмачиларни дастаклаб келмокда хамда Сурия урушидаги роли туфайли Москва ва Вашингтон уртасида юзага келган келишмовчиликларга хали бархам берилгани йук.\n5 ноябрь куни Трамп Осиё ташрифи давомида Путин билан учрашиши мумкинлигини айтган эди. 7 ноябрь куни Песков икки етакчи учрашиши “эхтимоли катта” эканлигини билдирган эди.


Дунё бўйича мусулмонлар тутаётган рўза вақтининг фарқларини биласизми?\n- Май 08, 2020\nАйни муборак Рамазон ойида дунёнинг барча минтақаларидаги мўмин-мусулмонлар Исломнинг беш фарзидан бири – рўза амалини адо этмоқда.\nЭрта тонгдан кун ботгунга қадар давом этадиган рўзадорлик вақти дунёнинг турли жойларида бир-биридан фарқ қилади. Айниқса, шимолий қутбга яқин мамлакатларда ёз кунлари узоқ давом этгани учун бу ерларда саҳраликдан ифторликка бўлган муддат ҳам узоқроқ бўлади.\nШу кунларда дунё бўйича рўза вақтлари 21 соатдан 11 соатгача бўлган оралиқни ташкил этмоқда. Жумладан, Исландияда бу вақт 20 соату 17 дақиқани (яъни соат 02:27 дан 22:44 гача), Финляндия ва Гренландияда 19 соат 25 ва 19 соат 21 дақиқа бўлмоқда.\nБу йил Рамазон ойида рўзадорлик вақти энг қисқа бўлган мамлакат Чили бўлиб, ушбу давлат мусулмонлари ҳозирги кунда 10 соат 33 дақиқа давомида рўза тутишмоқда. Бу вақтни Исландия билан солиштирганда 10 соат 44 дақиқага қисқа, деганидир.\nШунингдек, рўза тутиш вақти 12 соатдан кам бўлган давлатларни ҳам санаб ўтамиз. Мисол учун, Янги Зелландия (11 соат 35 дақиқа) ва Жанубий Африка Республикаси (11 соат 47 дақиқа), Бразилия ва Австралия мусулмонлари эса мос равишда 11 соат 59 дақиқадан рўза тутишмоқда.\nБундан ташқари, Бирлашган Араб Амирликларида мусулмонлар саҳарликдан то ифторликкача бўлган вақт 14 соат 52 дақиқа бўлмоқда.\nЎзбекистонда эса рўзадорлик вақти 16 соат беш дақиқани ташкил этмоқда. Дунё мамлакатлари билан солиштирганда Юртимиз мусулмонлари деярли ўртача вақт давомида рўзла амалини адо этмоқда.\nАллоҳ таоло Ўзи мукофотини берадиган рўза амалини ихлос билан мукаммал адо этишни барча мўмин-мусулмонларга насиб қилсин!\nДругие материалы в этой категории: « Дунё бўйича мусулмонлар тутаётган рўза вақтининг фарқларини биласизми?\t“Егандек бўлдим”. Гўзал ибрат асосига қурилган масжид! »


Саждаи саҳв ҳақидаги боб (1)\nBy IxlosOrg on 11/14/2017 ҲАДИС Ҳадис ва аҳком\nАраб тилида саҳв деб унутишга, яъни бир ишни билмасдан тарк қилишга айтилади. Инсон бирон ишни билмай (беихтиёр) тарк қилса гуноҳкор ҳам, жавобгар ҳам бўлмайди. Зеро, Набий соллаллоҳу алайҳи ва саллам шундай деганлар: “Умматимнинг хатодан қилган ва унутиб тарк қилган ишлари кечирилган”.\nПайғамбаримиз Муҳаммад соллаллоҳу алайҳи ва саллам намознинг айрим амалларини билмасдан тарк қилганлари саҳиҳ ҳадисларда келган. Албатта, бундай камчилик Пайғамбаримиз томонидан содир бўлишининг ортида талай ҳикматлар ётади. Жумладан:\nУ зот ҳам қолганлар сингари оддий инсон бўлиб, инсонлар хато қилгани каби у зот ҳам хато қилиши мумкин. Аммо қолган инсонлардан фарқли ўлароқ Пайғамбаримиз қилган хатоларига шариат индамай турмайди. Зеро, бу пайғамбарлик мақомини ҳимоя қилиш учун зарурдир.\nБундай ҳодисалар орқали умматга айрим ҳукмлар жорий қилинади.\nХато-камчиликка йўл қўйган инсоннинг қалбига таскин бериш. Зеро, инсон ҳатто Расулуллоҳ соллаллоҳу алайҳи ва салламдан ҳам хато-камчилик содир бўлганини билса, динимда камчилик бор экан ёки иймоним ноқис экан деб тушкунликка тушмайди.\nБундан бошқа Аллоҳнинг ўзига аён бўлган ҳикматларга биноан Пайғамбаримиздан хато-камчиликлар содир бўлган.\nСаждаи саҳв сабаблари учта:\n1 – Намозда бирон амални зиёда қилиш.\n2 – Намозда бирон амални ноқис қилиш.\n3 – Намозда шак қилиш.\nСаждаи саҳв Аллоҳни рози қилиш, шайтоннинг бурнини ерга ишқаш, йўл қўйилган камчиликни тўлдириш учун жорий қилинган.\nЮз биринчи ҳадис\nعَنْ مُحَمَّدِ بْنِ سِيرِينَ، عَنْ أَبِي هُرَيْرَةَ – رضي الله عنه – قَالَ: ((صَلَّى بِنَا رَسُولُ اللهِ- صلى الله عليه وسلم – إحْدَى صَلاتَيْ الْعَشِيِّ – قَالَ ابْنُ سِيرِينَ: وَسَمَّاهَا أَبُو هُرَيْرَةَ. وَلَكِنْ نَسِيتُ أَنَا – قَالَ: فَصَلَّى بِنَا رَكْعَتَيْنِ ثُمَّ سَلَّمَ. فَقَامَ إلَى خَشَبَةٍ مَعْرُوضَةٍ فِي الْمَسْجِدِ فَاتَّكَأَ عَلَيْهَا كَأَنَّهُ غَضْبَانُ وَوَضَعَ يَدَهُ الْيُمْنَى عَلَى الْيُسْرَى وَشَبَّكَ بَيْنَ أَصَابِعِهِ. وَخَرَجَتِ السَّرَعَانُ مِنْ أَبْوَابِ الْمَسْجِدِ فَقَالُوا: قَصُرَتِ الصَّلاةُ – وَفِي الْقَوْمِ أَبُو بَكْرٍ وَعُمَرُ – فَهَابَا أَنْ يُكَلِّمَاهُ. وَفِي الْقَوْمِ رَجُلٌ فِي يَدَيْهِ طُولٌ يُقَالُ لَهُ: ذُو الْيَدَيْنِ فَقَالَ: يَا رَسُولَ اللَّهِ أَنَسِيتَ أَمْ قَصُرَتِ الصَّلاةُ؟ قَالَ: لَمْ أَنْسَ وَلَمْ تُقْصَرْ. فَقَالَ: أَكَمَا يَقُولُ ذُو الْيَدَيْنِ؟ فَقَالُوا: نَعَمْ. فَتَقَدَّمَ فَصَلَّى مَا تَرَكَ. ثُمَّ سَلَّمَ ثُمَّ كَبَّرَ وَسَجَدَ مِثْلَ سُجُودِهِ أَوْ أَطْوَلَ. ثُمَّ رَفَعَ رَأْسَهُ فَكَبَّرَ ثُمَّ كَبَّرَ وَسَجَدَ مِثْلَ سُجُودِهِ أَوْ أَطْوَلَ. ثُمَّ رَفَعَ رَأْسَهُ وَكَبَّرَ. فَرُبَّمَا سَأَلُوهُ: ثُمَّ سَلَّمَ؟ قَالَ: فَنُبِّئْتُ أَنَّ عِمْرَانَ بْنَ حُصَيْنٍ قَالَ: ثُمَّ سَلَّمَ)) .\nМуҳаммад ибн Сирин Абу Ҳурайра розияллоҳу анҳудан ривоят қилади: “Кундузги намозларнинг бирида Расулуллоҳ соллаллоҳу алайҳи ва саллам бизга имом бўлиб намоз ўқидилар. (Ибн Сирин айтади: Абу Ҳурайра қайси намоз эканини айтган эди, лекин менинг ёдимдан кўтарилди) Икки ракаат ўқиб, салом бердилар. Сўнг масжидда ётган бир ёғоч (тўнка) олдига бордилар ва худди бир нарсадан ғазаблангандек унга суяндилар. Ўнг қўлларини чап қўллари устига қўйиб, барқмоқларини бир-бирига киритдилар ва ўнг ёноқларини чап қўлларининг устига қўйдилар. Шошиб турганлар масжид эшигидан чиқар эканлар: “Намоз қисқарибдими?”, дейишди. Қавм орасида Абу Бакр ва Умар ҳам бор эди. Бироқ уларнинг ҳеч бири бу ҳақда Пайғамбаримиздан сўрашга ботина олмадилар. Одамлар орасида “Зулядайн” (узун қўлли) деган киши бўлиб, у Расулуллоҳ соллаллоҳу алайҳи ва салламга деди: “Ё Расулуллоҳ, унутдингизми ё намоз қисқартирилдими?”. Пайғамбаримиз: “Унутганим ҳам, намоз қисқаргани ҳам йўқ”, дедилар. Сўнг (одамларга юзланиб): “Зулядайн айтгани ростми?”, дедилар. Одамлар: “Ҳа”, дейишди. Сўнг олдинга ўтиб унутиб қолдирган ракаатларни ўқиб, сўнг салом бердилар. Сўнг такбир айтиб, худди намозда сажда қилганлари миқдорича ёки ундан узоқроқ муддат сажда қилдилар. Сўнг такбир айтиб бошларини (саждадан) кўтардилар. Сўнг такбир айтиб худди намозда сажда қилганлари миқдорича ёки ундан узоқроқ миқдорда сажда қилдилар. Сўнг такбир айтиб бошларини (саждадан) кўтардилар”. Одамлар Ибн Сириндан сўрашди: “Расулуллоҳ соллаллоҳу алайҳи ва саллам саждаи саҳвдан кейин салом бердиларми?”. У деди: “Имрон ибн Ҳусойндан менга етишича, у зот саждаи саҳвдан сўнг салом берганлар” [Бухорий: 482 ва Муслим: 573].\nАбу Ҳурайра розияллоҳу анҳу хабар беришича, кунларнинг бирида Расулуллоҳ соллаллоҳу алайҳи ва саллам пешин ё аср намозида имомга ўтадилар. Аввалги икки ракаатни ўқиб бўлгач салом берадилар.\nДарҳақиқат, Набий соллаллоҳу алайҳи ва саллам мукаммал зот бўлиб, ҳар бир амални мукаммал тарзда бажармагунларича кўнгиллари тўлмас эди. Шу боисдан намозни ўқиб бўлгач қандайдир камчилик юз берганини сездилар-у, аммо у нима эканини била олмадилар. Туриб масжид ичида ётган ёғоч олдига бориб, кўнгиллари ғаш бўлган ҳолда унга суяниб ўтирдилар ва бармоқларини бир-бирига кириштирдилар. Ичларидан бир нарса ноқис бўлганини сезиб турар эдилар. Шошилиб турганлар масжид эшигидан чиқар эканлар, бир-бирларига қараб: “Намоз қисқарибди”, деб айта бошлашди. Негаки, саҳобалар Пайғамбаримиз оддий инсонлар каби унутиши мумкин эмас, бу пайғамбарлик мартабасига тўғри келмайди, деб ўйлашар эди.\nСаҳобалар Расулуллоҳ соллаллоҳу алайҳи ва салламдан ҳайбатланишар, шу боис улар орасида Абу Бакр ва Умар каби катта саҳобалар бўлишига қарамай, ҳеч ким у зотдан бу ҳақда сўрашга журъат қила олмади.\nЛекин саҳобалар орасида Зулядайн деган киши бу сукунатни бузиб, Набий соллаллоҳу алайҳи ва салламдан: “Ё Расулуллоҳ, унутдингизми ё намоз қисқартирилдими?”, деб сўрайди. Расулуллоҳ соллаллоҳу алайҳи ва саллам ўз тахминларига таяниб: “Унутганим ҳам, намоз қисқаргани ҳам йўқ”, деб жавоб берадилар. Зулядайн икки ракаат намоз ўқиганларини аниқ биларди. Пайғамбаримизнинг ушбу жавобидан сўнг модомики намоз қисқармаган бўлса, у ҳолда Пайғамбаримиз унутиб икки ракаат ўқиганларига ишончи комил эди. Шу сабаб Пайғамбаримизга: “Унда унутибсиз”, дейди. Расулуллоҳ соллаллоҳу алайҳи ва саллам Зулядайннинг сўзи рост эканини билиш учун атрофидаги саҳобаларга: “Зулядайн айтгандек мен икки ракаатгина ўқидимми?”, дейдилар. Улар: “Ҳа”, деб жавоб беришади. Ушбу жавобдан сўнг у зот олдинга (меҳробга) ўтиб, унутиб қолдирган икки ракаат намозларини ўқийдилар. Ташаҳҳуд ва саловатни ўқиб бўлгач, салом берадилар. Сўнг ўтирган ҳолларида такбир айтиб, намозда қандай сажда қилсалар, худди шундай ёки ундан ҳам узоқроқ муддат сажда қиладилар. Сўнг такбир айтиб, бошларини саждадан кўтарадилар. Сўнг такбир айтиб, худди аввалигидек ёки ундан ҳам узоқроқ сажда қиладилар. Сўнг такбир айтиб бошларини саждадан кўтарадилар. Сўнг ташаҳҳуд ва саловат айтмасдан салом берадилар.\nНамознинг тўлиқ ёки ноқис бўлганлигида шак қилиш (билмай қолиш) саждаи саҳвни вожиб қиладиган сабаблардан бири саналади. Имом Муслим Абу Саид розияллоҳу анҳудан ривоят қилган ҳадисда Расулуллоҳ соллаллоҳу алайҳи ва саллам шундай деганлар: “Биронтангиз уч ракаат ўқидими ё тўрт ракаатми, деб намозида шак қилиб қолса, шакни ташлаб, ишончи комил бўлганига қараб иш тутсин. Сўнг салом беришдан олдин икки бор сажда қилсин”. Пайғамбаримизнинг “Биронтангиз намозида шак қилса”, деган сўзларини уламолар турлича тушунишган.\nИмом Молик, Шофеий, Саврий, Авзоий, Исҳоқ ва Рабеаларнинг фикрича, шунингдек, ҳанбалий мазҳабидаги машҳур фикрга кўра, инсон қанча намоз ўқиганини аниқ билмай қолса, гарчи у тахминан қанча ўқиганини билса-да, намозида шак қилган деб эътибор қилинади. Шунга кўра, қанча намоз ўқиганини тахминан билган одам ҳам намозида шак қилган ҳисобланиб, ушбу шакни ташлаб, аниқ билган маълумотига биноан намозини давом эттиради. Улар ўз фикрларини бундай деб изоҳлашган: “Асл қоидага кўра, шак қилинган нарса йўқ деб эътибор қилинади. Бинобарин, гарчи ўй ва тахминлар бунинг хилофига далолат қилса ҳам, асл қоидага амал қилинади”. Улар инсон қанча намоз ўқиганини тахминан аниқлашга уриниши шарт эмас деб билишади. Ушбу фикр Ибн Умар ва Ибн Аббосдан ҳам нақл қилинган.\nИмом Аҳмаддан нақл қилинган бир ривоятга кўра, ёлғиз намоз ўқувчи қанча намоз ўқиганини билмай қолса, ишончи комил бўлган миқдорга биноан давом эттиради. Бунга юқоридаги Абу Саиднинг ҳадиси далолат қилади. Аммо имом бўлса тахминига (ғолиби зоннига) кўра иш юритади. Ушбу фикрни ҳанбалий мазҳаби уламоларидан Хирақий ва Муваффақ (ибн Қудома) ихтиёр қилишган. Муваффақ айтади: “(Намозда шак қилган пайтда) тахминига биноан намоз ўқиш имомга хос дейишимизнинг сабаби шуки, ёлғиз ўқувчидан фарқли ўлароқ, имомнинг ортида хатосини тўғрилайдиган муқтадийлар бўлади”.\nИбн Масъуд, Али розияллоҳу анҳумо, Абу Ҳанифа ва ҳанафий мазҳаби уламолари, шунингдек, салаф ва улардан кейинги уламолар кўпчилигининг фикрига кўра, инсон қанча намоз ўқиганини билмай қолса, эслашга ҳаракат қилади. Бундай ҳолатда имом ҳам, ёлғиз ўқувчи ҳам тахминига биноан намозини давом эттиради. Улар ўз фикрларини қўллаб-қувватлаш учун бир қанча саҳиҳ ҳадисларни келтиришган. Жумладан, Ибн Масъуд розияллоҳу анҳудан ривоят қилинган ҳадисда Набий соллаллоҳу алайҳи ва саллам шундай дейдилар: “Мен ҳам бир инсонман, сизлар каби унутаман. Агар бирон нарсани унутсам, эслатинглар. Қай бирингиз намозда (қанча ўқиганини билмай) шак қилса, (шак қилган фикрлари орасида) қай бири тўғри эканини топишга ҳаракат қилсин-да, қолганини адо қилсин. Сўнгра икки бор сажда қилсин”.\n1 – Уламолар бир овоздан айтишганки, Пайғамбарлар одамларга ўргатишга буюрилган ишларни унутиб қўйишлари мумкин. Лекин Аллоҳ таоло бунга танбеҳ бермасдан қолдирмайди. Аммо одамларга етказишга буюрилган бирон сўзни унутиб қўйишлари мумкин эмас.\n2 – Саждаи саҳв жорий қилиниши ортида бир қанча ҳикматлар, сирлар ётади. Унутиб бирон ишни тарк қилган кишига гуноҳ бўлмаслиги, Пайғамбарлар ҳам инсон зотидан бўлиб, бошқа одамлар каби бирон ишни унутиб қўйишлари мумкинлиги шулар жумласидан. Аммо Пайғамбарлар одамларга етказиш шарт бўлган сўзларни асло унутиб қўйишлари мумкин эмас.\n3 – «Тўлиқ ўқиб бўлдим», деган ўйда намозни чала тугатган кишининг намози бузилмайди. Балки, билган заҳоти уни давом эттириб, камчилигини тўлдирса кифоя.\n4 – «Намозни тўлиқ ўқиб бўлдим», деган ўйда намозни чала тугатган киши то эсига тушгунча ёки танбеҳ берилгунга қадар гапирса намозига таъсир қилмайди. Зеро, мазкур ҳадисда Набий соллаллоҳу алайҳи ва саллам Зулядайн билан, шунингдек, баъзи намозхонлар бир-бирлари билан гаплашишгани зикр қилинган.\n5 – Ким намознинг бирон ракаатини унутиб тарк қилса, гарчи орадан узоқ вақт ўтган бўлса-да, билган заҳоти қолганини келган жойидан давом эттираверади. Шунингдек, намоздаги бирон ракаатнинг саждасини эсдан чиқариб бажармаса ва бу орада гапириш ва ҳоказо намозда тақиқланган амални қилган бўлса, ўша саждани қилиб, кейин саждаи саҳв қилади. “Икки саҳиҳ ҳадислар тўплами”да Ибн Масъуд розияллоҳу анҳудан ривоят қилинган ҳадисда Набий соллаллоҳу алайҳи ва саллам намозни салом билан якунлаб, одамлар билан гаплашгандан кейин сажда қилганлари айтилган.\n6 – Жоҳил ва унутиб қўйган одам томонидан намоз амалларидан бўлмаган хатти-ҳаракатлар қанча кўп содир бўлса-да, намоз бузилмайди.\n7 – Унутиб намоз амалларидан бирини кўп ёки оз қилган одам намозни тўлдириши, шайтоннинг бурнини ерга ишқаши учун саждаи саҳв қилиши вожиб бўлади.\n8 – Бир намознинг ичида бир қанча саждаи саҳвни вожиб қиладиган амаллар қилинса ҳам бир марта саждаи саҳв қилинади. Негаки, Набий соллаллоҳу алайҳи ва саллам бемаврид салом бердилар ва намозни тўлиқ ўқимадилар. Шунга қарамай бир марта саждаи саҳв қилиш билан чекландилар.\n9 – Ким намозда бирон амални кам қилиб қўйса, саломдан кейин саждаи саҳв қилади. Бундан бошқа ҳолатларда саломдан олдин саждаи саҳв қилади. Бу ҳанбалий мазҳаби уламоларининг фикри бўлиб, унга кўра, бу борада келган барча далиллар ўртаси мувофиқлашади. Ҳанафий мазҳаби уламоларининг фикрича, саждаи саҳв ҳар қандай ҳолатда саломдан кейин қилинади. Шофеий мазҳабига кўра, ҳар қандай ҳолатда саждаи саҳв саломдан олдин қилинади.\n10 – Имом намозда бирон хатога ёки камчиликка йўл қўйса, муқтадийлар имомга намознинг ҳар қандай ҳолатида тобе бўлганлари боис бу муқтадийларнинг намозига ҳам таъсир қилади. Чунки имомнинг намозига етадиган ҳар қандай камчилик унинг ортида турган муқтадийлар намозига ҳам етади.\n11 – Саждаи саҳв қилгандан кейин ташаҳҳуд ва саловат айтишга келсак, Ибн Таймия бу ҳақда шундай дейди: “Набий соллаллоҳу алайҳи ва салламнинг саждаи саҳв қилгандан сўнг ташаҳҳуд ва саловатни ўқишга буюрганлари тўғрисида бирор сўзлари келмаган. Шунингдек, у зотнинг ўзлари саждаи саҳвдан кейин ташаҳҳуд ва саловатни айтганлари ҳам саҳиҳ ҳадисларда ворид бўлмаган. Пайғамбаримиз саждаи саҳвдан кейин ташаҳҳуд ва саловатни ўқиганларида, албатта буни саҳобалар зикр қилган бўлишарди. Саждаи саҳвдан кейин ташаҳҳуд ва саловат айтилади деган уламоларнинг таянган далили Имрон розияллоҳу анҳудан ривоят қилинган ҳадисдир. Лекин у заиф ҳадисдир”.\n Бухорий: 401 ва Муслим 572\nAvvalgi maqolaСавол-жавоб: “Ибодатларга тўсқинлик қилмайдиган кофир бошлиқ қўлида ишлаш хорликми?” (Шайх Содиқ Самарқандий)\nKeyingi maqola Савол-жавоб: «Мунофиқлар учун энг оғир намоз бомдод ва хуфтон намозидир», деган ҳадис борми? (Шайх Содиқ Самарқандий)


Фермерларни жазирамада автобусга қамаб жазолаган ИИБ бошлиғи устидан текширув бошланди\nЖазирама иссиқда Касби тумани ИИБ бошлиғи фермерларни автобусга қамаётган пайт\nҚашқадарё вилоят, Касби туман ИИБ бошлиғи Чори Кўчаровнинг буйруғи билан фермерларнинг қўлига кишан солиниб, автобусга икки соат қамаб қўйилгани факти бўйича хизмат текшируви олиб бориляпти.\nКасби туман ИИБ бошлиғининг ўринбосаридан Озодлик олган бу маълумотни вилоят ички ишлар бошқармаси мулозими Озодликка тасдиқлади.\nАммо қўлига кишан солиниб, автобусга қамалган баъзи фермерларнинг айтишича, Касби туман ички ишлар ходимлари улардан қўлига кишан тақилмагани ва автобусга қамалмагани ҳақида мажбурий тушунтириш хати ёздириб олмоқда.\nАйни пайтда, автобусдаги диққинафас иссиқда икки соат терлаб-пишиб ўтирган бошқа жабрланувчилар ҳам Озодликка арзини айтди.\nОзодлик бу ҳақда 19 июль куни мақола эълон қилган эди.\nҚашқадарё вилоят, Касби туман ички ишлар бўлими бошлиғи Чори Кўчаров, ўзи бош бўлиб ўтказган семинарда ўндан ортиқ фермер ва миробни кишанлаб, жазирамада турган автобус ичига икки соат қамаб қўйгани ҳақидаги мақола ортидан хизмат текшируви бошланган.\nКасби туман ички ишлар бўлими бошлиғи ўринбосари Ойбек Сафаров Озодликка бундан бошқа маълумот бериш ваколати йўқлигини айтиб, вилоят ички ишлар бошқармасига мурожаат қилишни маслаҳат берди.\nВилоят ички ишлар бошқармасининг ўзини таништирмаган мулозими хизмат текширувининг тафсилотларига тўхталмади ва “ҳаммаси кейин эълон қилинади”, деди.\n“Жўраев Элёр” фермер хўжалигида оддий тракторчи бўлиб ишлайдиган 64 ёшли Исроил Жўраев ҳам 14 июль куни зарур иш билан банд бўлган фермернинг ўрнига семинарга боргани учун автобусга қамаб қўйилганлардан бири. Унинг айтишича, ўша воқеадан кейин ундан уч марта тушунтириш хати олинган:\n- Ўзимизнинг ички ишлардан, вилоят ички ишлар бошқармаси махсус инспекциясидан келиб, нима воқеа бўлганини ёзиб беришни сўрашди. Тўғрисини айтинг, нима бўлган бўлса, ўшандай ёзиб беринг деди, ёзиб бердим. Мени ҳам 11 та фермер ва иш бошқарувчи билан ўша жазирамада автобусда олиб ўтирди. Менга жуда алам қилди, 16 йилдан буён даладан чиқмайман, трактор ҳайдайман. Далада ишим қолиб кетди, бир куним йўқолди. Ҳар ким ўзини ишини қилса яхши бўларди.\nИсроил Жўраев 14 июль куни бўлган воқеа ҳақида Озодликка тақдим этилган видеода батафсил гапириб берган.\n“Новот Ниёз” фермер хўжалиги раҳбари, 56 яшар Акрамжон Новотовнинг айтишича, автобус воқеаси Озодликда ёритилганидан сўнг, туман ИИБ бошлиғи ўринбосари Ойбек Сафаров автобусга қамалганларнинг ҳар биридан бошқача кўрсатма олишга ҳаракат қиляпти:\n“Мен қўлига кишан солиниб, 50 даража иссиқда автобусга қамалган фермер, мироб ва иш бошқарувчилар билан гаплашдим. Уларнинг айтишича, замначальник уларга яхши гапириб, кишан солмади, кўп ўтирмадик автобусда қабилида тушунтириш хати ёзиб беришни талаб қиляпти экан. Баъзилари ёзиб берибди, баъзилари ёзмабди. Ҳаммадан ижобий тушунтириш хати олиб, ишни бости-бости қилишмоқчи”.\nОзодлик 19 июлда Касби туман ички ишлар бўлими бошлиғи Чори Кўчаров, ўзи бош бўлиб ўтказган семинарда ўндан ортиқ фермер ва миробни жазирамада турган автобус ичига икки соат қамаб қўйгани ҳақида хабар берган эди.\nСеминар далага қандай қилиб ва қанча гўнг солиш, сувни меъёрида ишлатиш мавзусига бағишланган эди.


Бугун Буффоннинг терма жамоадаги фаолиятига 20 йил тўлди\n23:10 / 29.10.2017\n1997 йил куз ойларида Россия ва Италия терма жамоалари Францияда ўтказилиши режалаштирилган мундиалга йўлланмани қўлга киритиш учун ўзаро баҳслашадиган бўлди. Москвада ўтказилган ўйиннинг биринчи қисмида италиялик дарвозабон Жанлука Палюка жароҳат олиб, ўз ўрнини ёш Жанлуижи Буффонга бўшатиб беришга мажбур бўлди.\nБуффон у пайтда энди 19 ёшни қаршилаган, «захирадаги дарвозабон» мақомидан халос бўлишни кутиб турган умидли ўйинчилардан бири эди. Учрашув якунида жамоалар 1:1 ҳисобдаги дурангга имзо чекди. Кристиан Виера ва Фабио Каннавваро йўналтирган тўп дарвоза тўридан жой олган. Тўғри, бу иккиси ҳам итальян футболчилари, аммо Каннавваро ўшанда ўз дарвозасини ишғол қилганди.\nБорис Игнатьевда пайдо бўлган умид кейинчалик пучга айланди. Италиялик футболчилар жавоб учрашувида муносиб равишда ҳаракатланиб, ўйиндаги ягона голга муаллифлик қилишди.\nОрадан ропа-роса 20 йил ўтди, Буффон эса 40 ёшни қаршилаш арафасида, аммо у Италия терма жамоаси сафида 173та ўйинда иштирок этган ва бир нечта рекордларни янгилаган футболчи сифатида яна бир бор дунёнинг энг яхши дарвозабони дея эътироф қилинди.\n2018 йил ёзда Буффон яна бир марта Россияга ташриф буюради.


6 Мая 2020 7305\nДавлат раҳбари бошчилигида барча вазирликлар вакиллари, қутқарувчилар, қурувчилар, муҳандислар, алоқачиларнинг ҳаракати бир бўлиб сизнинг азиз жонингизни асраб қолишди. Мақсадга эришилди. Эрта тонгдан ҳарбийлар, ички ишлар ходимлари, Миллий гвардиямиз йигитлари уйма-уй кириб одамларни автобусларга, ҳар хил турдаги одам ташувчи транспортларга жойлаштириб улгурдилар. Гўдак болаларни, ногирон одамларни, чол-кампирларни елкаларига опичлаб, қўлларида кўтариб автобусларга чиқараётган формадаги йигитлар вақтни бой бермадилар. Оқимнинг қўрқинчли шовуллаши эшитилиб турган жойдан, хатарнинг оғзидан маҳаллалар аҳолиси олиб чиқиб кетилди.\nҲарбий-ҳаво кучлари биринчилардан бўлиб Сардоба тўғони бузилган жойга етиб келишди. Вертолётлар учувчилари Сардоба осмонида нажот қушларидек учиб, ёрдам сўраб томларга чиққан, етиб бориш қийин бўлган жойлардан одамларни қутқариб қолдилар. Ҳарбий-ҳаво кучларида мамлакатимизнинг қандай билимли, мард ва жасур йигитлари хизмат қилаётганига яна бир ишонч ҳосил қилдик. Улар 300 марта мураккаб қутқарув операцияларини амалга ошириш учун ҳавога кўтарилиб, барчасини муваффақиятли якунлади ва 300 та ватандошимизни хавфли вазиятдан олиб чиқди. Жисмонан бақувват, оғир-босиқ, йўлбарсдек шиддатли, сиртлондек чаққон бу ўғлонлар - Аллоҳнинг суйган бандаларининг бирор марта ҳам хато қилмаганининг сабаби она Ватанга садоқати, халққа содиқлигидир. Бир қаламкаш сифатида омонликда, бир неча тилда бемалол сўзлаша оладиган, энг сўнгги русумдаги ҳарбий самолётлар, вертолётларни бошқараётган учувчи йигитлар билан Чирчиқдаги эскадрильяда учрашганимда “Биз осмонда юрганимиз билан оёғимиз ердаги гулларга ўралиб туради”, дейишган эди. Бугун учувчи йигитларнинг она тупроқ гулларига ўралиб турган қадамларига муҳаббатимиз гуллари поёндоз бўлсин.\nСардобага еру кўкдан ёрдамга етиб келинди. Тўғри, кўркам бинолар, файзли уйлар, буюмлар, боғу роғлар, гуркураб ётган полизлар соатлар ичида балчиқ ичида қолди. Қўй-қўзилар, сигирларнинг подалари, отларнинг уюрлари, машиналарни гугурт қутисидек оқизиб кетаётган сув балосидан СИЗ, АЗИЗ САРДОБАЛИКЛАР қутқариб қолиндингиз. Нарса топилади. Инсон қўли билан яратиладиган барчаси тикланади. Инсон топилмайди. Сирдарёликлар, сардобаликлар жаннат юзлилар, қуёш чеҳралиликлар, юрагингизга оғир олманг. Бардам бўлинг. Ёнингизда ҳар қандай шароитда инсон бўлиб қола оладиган, ўзбек деган улуғ номга минг бор лойиқ миллат турибди. Мамлакат кўзингизга қараб нафас олмоқда. Тошкент шаҳридан, Қорақалпоғистондан, вилоятлардан келаётган “саховат ва кўмак” карвонларининг кети узилмайди.\nСардоба. Бу сўзнинг маъноси карвонлар тўхтаб ўтадиган, ҳордиқ чиқариб, сув ичиб роҳатланадиган жой, деган маънони англатади. Бугун ҳам юртим карвонлари ўз Сардобаси томон йўл олди. Мақсад ёрдам кўрсатишга, ёнма-ён туришга, мададкор бўлишга, меҳр улашишгадир.\nБизда ҳалокат ўз вақтида жиловланди. Ҳозир оқим бартараф этилди. Одамзод жар ёқасида турганда уни балодан сақлаб қолувчи Аллоҳи ва унга “Қўрқма, ёнингда биз бормиз”, деб дадил айта оладиган эли бўлиши керак.


Кобул марказида номаълум шахслар томонидан Афғонистон бокс федерацияси бош котиби Ҳамилудда Ҳамидий отиб кетилди. Қотиллик 23 июнь эрталаб содир этилган, деб хабар берди федерация матбуот котибига иқтибос келтирган ҳолда Tolo News нашри.\nҚуролланган кишилар Ҳамидий ўз офисига йўл олаётганда унга ҳужум қилишган. Унинг жасади соғлиқни сақлаш вазирлиги суд тиббиёти бўлимига етказилган.\nҲозирча ҳеч ким ушбу жиноят учун жавобгарликни ўз зиммасига олмаган. Ҳамидийнинг ўлдирилиши сабаблари ҳам номаълумлигича қолмоқда.\nТаъкидлаш жоиз, бокс Афғонистондаги энг оммавий спорт турларидан бири ҳисобланади. Ушбу спорт тури вакиллари охирги Олимпиадаларда Афғонистонни тақдим қилган кам сонли спортчилардан ҳисобланишади.


Депутат тадбиркорларнинг “Мармар” бозори маъмуриятига эътирози ўринсиз эканлигини тушунтирди | O'zLiDeP\nСамарқанд шаҳридаги “Мармар” деҳқон бозорида фаолият юритаётган Дониёр Раҳмонов бошчилигидаги бир гуруҳ тадбиркорлар 2018 йилнинг август ойида бозор маъмуриятининг қўшимча йиғимларидан норози бўлиб O‘zLiDeP вилоят Кенгаши раисига мурожаат қилган эди.\nМаълум бўлишича, бозор маъмурияти тадбиркорлардан (мол-мулк, электр-энергия, газ, сув, канализация, ахлат чиқариш, қоровул хизмати ва бошқа тўловларни ичига оладиган) бозор инфратузулмасидан фойдаланиш бўйича савдо майдони ижара шартномасини тузишни талаб қилган.\nМазкур мурожаат юзасидан 2018 йилнинг 29 август куни экспертлар ва O‘zLiDeP депутатлик гуруҳи аъзолари, солиқ ва молия идоралари ходимлари иштирокида муҳокама қилиниб, ижроси бўйича тегишли ташкилотларга депутатлик сўрови чиқарилган эди.\n2019 йилнинг январь ойи охирида Олий Мажлис Қонунчилик палатаси депутатларининг Самарқанддаги сайловчилари билан учрашувида ушбу муаммо яна бир бор ўртага ташланди. Тадбиркор Башорат Раҳматова халқ вакили, O’zLiDeP фракцияси раҳбари вазифасини бажарувчи Адҳам Шодмоновга юқоридаги масалага ойдинлик киритишда амалий ёрдам сўраб мурожаат қилди.\nУнинг мурожаати халқ ноиби томонидан ўрганилиб, тадбиркорларнинг бозор маъмуриятига эътирози ўринсиз деб топилди.\n“Тўғри, биз тадбиркорларни ҳар томонлама қўллаб-қувватлаймиз. Аммо қонун олдида барча тенг ҳуқуқлидир. Илгари ҳудуддаги тадбиркорлар фақат ягона солиқ тўлаш билан кифояланган. Сир эмас, баъзи ҳолларда тўланган солиқлар давлат ғазнасига эмас, аксинча кимнингдир чўнтагига бориб тушган. Бугунги кунда барча соҳаларда бўлгани каби солиқ тизимида ҳам кенг кўламли ислоҳотлар амалга оширилмоқда. Самарқанд шаҳридаги “Мармар” бозор маъмурияти ўз-ўзидан эмас, балки вилоят ҳокимининг 2018 йил 17 февралдаги 100-сонли қарорига мувофиқ йиғимларни талаб қилган” – дейди халқ вакили А.Шодмонов.\nШу ўринда айтиш жоиз, мазкур қарор Солиқ кодексининг 385, 386-моддалари, Ўзбекистон Республикаси Президентининг 2010 йил 26 апрелдаги ПҚ-1326-сонли қарори ҳамда “Маҳаллий давлат ҳокимияти тўғрисида”ги Қонунинг 6,25- моддаларига асосан қабул қилинган.\nМурожаатни жойида ўрганган Олий Мажлис Қонунчилик палатаси депутати, вилоят Солиқ ва Молия бошқармаси раҳбарлари билан биргаликда мулк ҳуқуқини тасдиқловчи ҳужжатлари бўлган тадбиркорлар ҳамда ижара шартномаси асосида фаолият юритаётган тадбиркорлардан алоҳида солиқлар ундирилишини тушунтириб ўтишди.


Kun.uz сайти ўқувчилари диққатига!\n11:34 / 04.07.2015\nKun.uz сайтидаги техник ишлар сабаб маълум муддат ишламай турган Orphus (хатоларни белгилаб, сайт ходимларига юбориш имконини берувчи система) қайта ишга туширилди. Бугун (04.07.2015) дан бошлаб барча ўқувчилар матндаги хатоларни белгилаб, Ctrl+Enter тугмаларини босиб, бизга юборишлари мумкин бўлади.\nШунингдек, энди сайт ўқувчилари мақолада шрифт ҳажмини ҳам танлаш имконига эга бўлади.\nИш суръатининг тезкорлиги, шунингдек, ёритиб бориладиган мақолаларнинг кўплиги сабабли матнда хатолар учраб туради. Ҳеч ким камчиликдан ҳоли эмас. Шундай бўлса-да, сайтимиз Сиз азиз ўқувчиларга иложи борича сифатли ва тезкор маълумотларни тақдим этишга ҳаракат қилади. Бу борада бизга берадиган ёрдамингиз учун катта раҳмат.


Петербургда жиноятчилар ўзбекистонлик таксичини 4 кун асирликда сақлаб, пул талаб қилишди\n18:48 / 04.06.2018\nПетербург яқинида ўзбекистонлик шахс ва унга ёрдам бермоқчи бўлган дўсти миллион рубль олиш илинжида бўлган жиноятчилар томонидан тўрт кун давомида мажбуран ушлаб турилди. Жиноятчилар пул келмаслигини тушуниб, уларни мустақил равишда пул топиб келишга жўнатишди ва полиция томонидан қўлга олиндилар.\n«Фонтанка»га маълум бўлишича, 3 июнь куни такси ҳайдовчиси бўлган 25 ёшли эркакни ўғирлашда гумонланиб 30-52 ёшлар оралиғидаги тўрт шахс қўлга олинган. Терговчиларнинг фикрича, айнан улар баҳорнинг сўнгги кунларида Лесной шоҳкўчасига такси чақиришган, бироқ хизматдан фойдаланиш ўрнига, ҳайдовчини гаровга олишган. Эркакни микроавтобусга киритиб, Кудровога олиб кетишган ва йўқ бўлган қарз эвазига ярим миллион рубль талаб қилишган.\nГаровдаги шахс танишидан ёрдам сўраган, аммо пул билан келган дўсти ҳам мажбуран ушлаб турилган, озодликка чиқиш шарти эса ўзгаришсиз қолган. Гаровдаги шахс ўз акасига мурожаат қилган, бироқ у ҳам ярим миллионни топа олмади, лекин рўй берган воқеа ҳақида полицияни хабардор қилди.\nЖиноятчилар пулларни ололмагач, мажбуран ушлаб турилган икки шахсни пул топиш ваъдаси билан қўйиб юборишган. Бироқ таксичининг ўрнига микроавтобус ёнига полициячилар чиқишди. Тўрт нафар гумонланувчи икки суткага қўлга олинди.\n23:07 / 18.03.2020\nРоссия олийгоҳлари талабаларни ётоқхонадан чиқариб, масофавий таълимга ўтмоқда\n18:30 / 14.03.2020\n10:27 / 06.03.2020\nПетербург халқаро иқтисодий форуми коронавирус сабабли бекор қилинди\n08:33 / 26.02.2020\n«Самарқанд - Тошкент - Санкт-Петербург» йўналишида мунтазам автобус қатнови бошланди


Чироқчида Исузу тўхтатилганда, шубҳа ўз тасдиғини топди - Darakchi\nЖИНОЯТ 07.11.2019, 11:31\nҚашқадарёда қарийб 14 миллион сўмлик ноқонуний олиб кетилаётган металл парчалари тўхтатиб қолинди. Бу ҳақида darakchi.uz’га Қашқадарё вилояти ҳокимлиги Матбуот хизмати раҳбари Аҳрор Содиқов маълум қилди.\nҚашқадарё вилоят божхона бошқармаси ходимлари ҳамда вилоят Ички Ишлар Бошқармаси ҳамда ЙХХБ ходимлари билан ҳамкорликда Чироқчи туманида тезкор тадбир ўтказилди. Ўтказилган тезкор тадбир давомида шубҳа остига олинган Х. С. бошқарувидаги Исузу русумли юк автомашинаси холислар иштирокида кўздан кечирилганида шубҳа ўз тасдиғини топди. Юкхона ичида тегишли ҳужжатларга эга бўлмаган полимер қопларга жойланган рангли металл парчалари борлиги аниқланди.\nАшёвий далил сифатида олинган 13 миллион 902 минг сўмлик рангли металл парчалари“Ўзиккиламчирангметзавод” АЖнинг вилоятдаги филиалига вақтинча сақловга топширилди.\nҲозирда мазкур ҳолат юзасидан текширув ишлари олиб борилмоқда.\nМаълумот учун: вилоят божхона органи ходимлари томонидан жорий йилнинг ўтган даври мобайнида 10 та ҳолатда 22 тонна 422 кг рангли металл парчаларининг ноқонуний айланишининг олди олинди.\nАввал хабар берганимиздек, Чироқчи тумани “Лангар” МФЙ Тутли қишлоғилик оиланинг етти нафар аъзоси уй шароитида тайёрланган помидор консервасидан заҳарланиб, вилоят марказидаги шифохоналарга ётқизилган эди. Жорий...\nЧироқчида мактаб директори ўринбосари ўқувчини урганликда айбланмоқда\nЧироқчи туманидаги мактабда ўқув-табия ишлари бўйича директор ўринбосари ўқувчини қаттиқ ҳақорат қилганликда ва урганликда айбланмоқда. Бу ҳақида Қашқадарё вилояти ХТБ маълум қилган. Келтирилишича, 2019 йил 25...


Шавкат Мирзиёев Марказий Осиё давлатлари раҳбарлари учрашувида муҳим таклифлар билан чиқди\n13:14 / 29.11.2019\nТошкент шаҳрида Марказий Осиё давлатлари раҳбарларининг иккинчи Маслаҳат учрашуви бошланди. Бу ҳақда президент матбуот хизмати хабар қилмоқда.\nМарказий Осиё давлатлари раҳбарларининг сиёсий иродаси ва биргаликдаги саъй-ҳаракатлари туфайли охирги йилларда кўплаб мураккаб масалаларга ечим топилди. Бу ижобий ўзгаришлар халқлар томонидан қўллаб-қувватланди ҳамда бутун дунёда юқори баҳоланди.\nШу билан бирга, тез ўзгараётган дунёда янгидан янги масалалар кун тартибига чиқмоқда. Минтақавий хавфсизликка таҳдидлар, барқарор ривожланишга халал берувчи омиллар пайдо бўлмоқда. Бу ўзаро ишончга асосланган шерикликни мустаҳкамлашни, саъй-ҳаракатларни мувофиқлаштиришни талаб этмоқда.\nДавлат раҳбари Марказий Осиёда кўп томонлама ҳамкорлик бўйича ягона нуқтаи назарни келишиш зарурлигини таъкидлаб, унинг асосий йўналишлари ҳақида ўз фикрларини билдирди, қатор муҳим ташаббусларни илгари сурди.\nПрезидент шу мақсадда Тошкентда Марказий Осиё мамлакатлари инвестициявий форумини ташкил этиш, савдо-саноат палаталари раҳбарлари учрашувларини ҳар йили ўтказишни таклиф қилди.\nМамлакатларнинг улкан туризм салоҳиятини амалга ошириш яна бир истиқболли йўналишдир. Давлат раҳбари бунинг учун Марказий Осиёнинг ягона, кўпчилик танийдиган туризм бренди, минтақа учун умумий бўлган жозибадор туризм маҳсулотларини шакллантириш лозимлигига эътибор қаратди.\nШу мақсадда президент “Марказий Осиё бўйлаб саёҳат” халқаро туризм конференциясини ўтказиш таклифини билдирди.\nШавкат Мирзиёев сувдан фойдаланиш борасидаги муаммоларни ҳал этишга доир ўзаро келишилган ёндашувларни ишлаб чиқишни таклиф этди, Афғонистонда тинчлик, миллий муроса ва иқтисодий тикланишга эришишга кўмаклашиш йўлида минтақа мамлакатларининг саъй-ҳаракатларини мувофиқлаштириш муҳим эканини таъкидлади, дейилади хабарда.\nТошкентда италиялик сайёҳ жонсиз ҳолда топилди\n08:11 / 22.02.2020\nElsewedy Electric Тошкентда драйпорт қуришга қизиқиш билдирмоқда


ОЧИЛМАГАН “ОЧИЛ ДАСТУРХОН” — Nargis.uz\nОЧИЛМАГАН “ОЧИЛ ДАСТУРХОН”\n-Тез бўл, бозорга тушамиз, эртага синглингга совчилар келар экан. Орзигул ўғлини шоширтириб, қутига яшириб қўйган беш юз мингни чиқарди. Онасининг қўлида бир даста пулни кўрган Сойибжон, унга ҳайрон бўлиб қаради:\n– Ойи, шунча пулга Санобарнинг сепини қиласизми?\n-Э, кўп гапирма. Эртага совчилар олдига ёзиладиган дастурхон кўнгилдагидек бўлмаса, улар нима деб ўйлашади? Булар камбағал экан деб, кейин бир умр синглингнинг юзини ерга қаратишмайдими?\n-Ахир… Ўзингиз туйни устида турибмиз, деб уйга лоақал гўшт ҳам олдирмайсиз. Дастурхонни эл қатори қилсак нима бўлибди? Ахир улар хар гал келганида шохона дастурхон ёзолмайсизку?\nСойибжоннинг гапини эшитмаганга олган Орзигул, кўчада такси тўхтатиб, бозорга йўл олди. Март ойининг изғирини оёғидаги эски калишидан ўтиб кетсада, бозорнинг олди бўлмиш энг сархил меваларни, килоси 50 минг сўмлик, пучоғи юпқа эрон бодомини, тоғ пистасини, норин учун қази, от гўшти, дудланган товуқ гўшти-ю, пиширилган мол тилларини харид қилди. Ош учун қўй, манти учун думба, яхна учун мол гўштини харид қилди. Колбаса-ю, пишлоқни, турли хил ширинлик ва пишириқларни ҳам унутмади. Онасининг аёвсиз пулни сочаётганини кўрган Сойибжоннинг дами ичида. Эътироз учун оғиз жуфтлай деса, Орзигул “юзимни ерга қаратишингга йўл қўймайман” дея оғзига уради.\nЭртасига қўшни тумандан келган совчилар ноз-неъматлар, икки-уч хил қуюқ-суюқ овқатларни кўриб, бир-бирларига маъноли қараб олишди. Юзи думалоқдан келган, истарали совчилардан бири иккинчисига эгилганича “буларни ўртахол оила дейишгандику, ўзи тўғри келдикми” деган гапини эшитиб қолган Орзигулнинг чеҳраси янада ёришди. Сарғайган ёноқларига қизиллик югурди. Дастурхоннинг зарли попугини уйнар экан, жилмайганича совчиларга юзланди:\n-Худойимга минг қатла шукр, қозонимиздан гўшт аримайди. Уйга келган меҳмоннинг насибаси ўзи билан, топган-тутганимиз ўртада. Қани манави пишириқларни татиб кўринглар, Санобархон кечаси билан ўзи пиширди. Орзигул бозордан олиб келинган пишириқларни совчилар, улар билан бирга келган бўлажак қудасининг олдига яқинроқ сурди.\n-Ўзи қизим пазанда, қўни-қўшниларнинг тўй-маъракаси ҳам унинг пишириғи-ю, салатисиз ўтмайди. Бир мартаба еган одам ўзидан-ўзи Санобарни излаб келаверади.\nСовчиларнин бир-бирига янада маънолироқ қараб олганидан руҳланган Орзигул қизини таърифлай кетди.\n-Ўзи бирам меҳрибон, бирам меҳнаткаш. Эрталаб номозга турганимга қадар ҳовлиларни қайта супириб, сигирни соғиб, нонушта тайёрлаб қўйган бўлади. Қўй, ишлайсан, бироз дамингни ол, келин қилади десамда, “янгам ҳомиладор. Уларни уринтирманг” дейди. Баъзида унга раҳмим келади. Ёш бўлса, эрга теккунига қадар ўйнаб қолсин дейманда.\n-Вой, айланай, қиз боланинг меҳнаткаш бўлгани яхши. Ҳозир пишир-сидирни билмай, ўқимишлиман, дея кеккайганлар қанча. Санобархонни ўғлимиз Қодиржон бир тўйда кўриб ёқтириб қолган экан. Шунга…\n-Болаларимиз илоҳим бахтли бўлишсин. Хонадонингиз ҳақида кўп эшитганман. Сизларга қуда бўлиш биз учун шараф. Хўжайиним Россияда эди. Худо хоҳласа тўйгача етиб келадилар, унгача нон синдириб, фотиҳасини ўтказиб қўйсак ҳам бўлади.\nСовчилар индамаганини кўриб, Орзигул фотиҳага қўл очди. Эркаклар йўқлигидан аёлларнинг ўзи фотиҳа кунини белгилашди.\nСовчиларни кузатар экан, Орзигул енгил нафас олди. Қизининг “Ая, нега ўзи пиширди дейсиз, пишириқ пиширишни билмайманку” деган гапига “тўйгача ўрганасан” деди-ю, суюнчини олиш учун қўшниси Бувисораникига шошилди.\nОрадан бир ҳафта ўтди. Бу орада Қодиржоннинг буви тўсатданоламдан ўтиб, фотиҳа куни орқага сурилди. Буни эшитган Орзигул бўшашди, аммо тумандаги энг катта фермер хўжалигининг соҳиби бўлган, отларга ишқибозлиги учун барча Қурбон чавандоз деб чақирадиган одамга қуда бўлишни ўйлаб, ўзига таскин берди.\nОрадан бир ой ўтди. Даладан қайтган Орзигул инқилаб, зўрға юрган келинига танбеҳ бериб, ишдан келган ўғли билан дастурхон бошига ўтириб, чойни қайтарар экан, гўштсиз ёвғонни шопириб, ичмай ўтирган ўғлига зардаси қайнади.\n-Ҳа, не хадеб шурвани шопираверасан. Овқатингни ичсангчи…\n-Э, гўштсиз овқат жонга тегди. Ишда ҳам тинка-мадорим қурийди. Дадам жўнатган пулдан озини бўлсада беринг. Уйга бозор қилай. Эрта-индин келинингиз ҳам туғади. У ҳам яхши овқат ейиши керак…\n-Вой, вой, вой. Ман ўлай. Ҳали сенга келин қорним туймаяпти деб, шикоят қилдими? Неча маротаба қозоннинг баракасини кетказиб, овқат солаётганида гўшт билан пиёзини қозондан олиб еганини кўрганман. Вой ношукурэй, вой…\n-Ойи. Ҳозир яхши емаса, бола касал бўлиб тўғилиши мумкин. Майли ўзим емай, ҳеч бўлмаса сизлар яхши овқат енглар деяяпман…\nАммо Орзигул ўғлини эшитмас, чойнак кўтариб келаётган келинини кўриб, баттар жазаваси қўзғаганида кўча эшик тақиллаб қолди. Сойибжон онасининг гапини эшитмаслик учун сакраб ўрнидан турдида, ховлига чиқди. Орзигул келинига тўнғиллаганича узатган пиёласини олган эди ҳамки, эшикдан Сойибжон бошлаб кирган бўлажак қудаси ва ёнидаги совчилардан бирини кўриб, тахтадек қотди. Сўнг дарҳол ўзини ўнглаб олиб, уларни турга таклиф этди. Сўрашгач, нима қилишини билмай каловланиб турган келинининг қўлига чойнакни қайтариб тутқазди:\n-Зарифахон тезда Санобархон тунда пиширган пишириқлардан олиб келиб, овқат сузинг.\nСовчилар чети йиртиқ дастурхон, хали Сойибжон ичиб улгурмаган ёғсиз шўрва, суви қочган нонга қараб, зўрма-зўраки жилмайишди. Туманга иш билан, шу баҳонада бир Орзигулни йўқлаб кетиш учун келганликларини қистириб ўтишди. Орзигул қанча ҳаракат қилмасин, гап-гапга қовушмади. Қудаси олдига сузиб олиб келинган овқатни қошиғи билан бир шопирди-да, тўқлигини айтиб, косани четга суриб қўйди. Орзигулнинг меҳмон кутмаганлигини айтиб, сураётган узурига индамай, туришга чоғланди.\nМеҳмонларнинг кайфияти бузилганини кўрган Орзигул, кўрпача четида омонат ўтирган келинидан аламини олди.\n-Сизга пишириқларни олиб чиқинг девдим, яна ҳаммасини ойингизникига ташиб кетдингизми. Неча маротаба айтдим, уйда ҳам нарса қолсин деб..\nКелин бошига ёғилган туҳматдан ҳайрон бўлганича бир қайнонаси, бир меҳмонларга тикилар экан, аранг тили калимага келди..\n-Ойижон, энамникига бормаганимга бир ой бўлдику. Йўқ пишириқни қайдан топаман.\n-Вой, ҳали ёлғонни ҳам боплайман денг…\nМеҳмонлар қайнона-келин ўртасида авжига чиқаётган жанжалнинг олдини олиш учун ўрниларидан туришди. Саломат хола қудасининг аянчли аҳволига ачингандек, унинг елкасига қўл текизар экан, жилмайди:\n-Қўйинг қуда, йўқ нарсага келинингизни айбламанг. Ота-боболаримизда “кўрпангга қараб оёқ узат” деган гап бор. Энг асосийси фарзандларимиз бахтли бўлишсин. Фақат ўртага ёлғон аралашмаса бас.\nОрзигул қудасининг гапларидан сўнг дув этиб қизардию, уларни эшиккача кузатар экан, кўзларига тик боқолмай анчагача дарвоза кесакасига суяниб қолди.\nМуаллиф: Наргис ҚОСИМОВА.\nАввалгиси: “ЯНГИЛИКЛАР ИМПЕРИЯСИ”ДА УНУТИЛМАС УЧ КУН\nНавбатдаги:Интернет-нашрлар бесоқолбозликни «тарғиб» қилиб, фоҳишабозлик ортидан кун кўряптими?\nАрхив Архив Июль 2022 (1) Июнь 2022 (3) Май 2022 (4) Апрель 2022 (1) Март 2022 (3) Январь 2022 (4) Декабрь 2021 (6) Ноябрь 2021 (8) Октябрь 2021 (7) Сентябрь 2021 (4) Август 2021 (7) Июль 2021 (4) Июнь 2021 (6) Май 2021 (14) Апрель 2021 (11) Март 2021 (16) Февраль 2021 (6) Январь 2021 (11) Декабрь 2020 (7) Ноябрь 2020 (2) Октябрь 2020 (5) Сентябрь 2020 (4) Август 2020 (3) Июль 2020 (7) Июнь 2020 (5) Май 2020 (3) Апрель 2020 (8) Март 2020 (8) Февраль 2020 (9) Январь 2020 (13) Декабрь 2019 (24) Ноябрь 2019 (30) Октябрь 2019 (41) Сентябрь 2019 (7) Август 2019 (3) Июнь 2019 (3) Май 2019 (1) Апрель 2019 (7) Март 2019 (5) Февраль 2019 (9) Январь 2019 (7) Декабрь 2018 (8) Ноябрь 2018 (7) Октябрь 2018 (3) Сентябрь 2018 (7) Август 2018 (2) Июль 2018 (5) Июнь 2018 (7) Май 2018 (16) Апрель 2018 (15) Март 2018 (19) Февраль 2018 (19) Январь 2018 (18) Декабрь 2017 (7) Ноябрь 2017 (10) Октябрь 2017 (8) Сентябрь 2017 (6) Июль 2017 (6) Июнь 2017 (2) Май 2017 (3) Апрель 2017 (3) Март 2017 (4) Февраль 2017 (2) Ноябрь 2016 (1) Октябрь 2016 (2) Август 2016 (1) Июль 2016 (1) Июнь 2016 (1) Апрель 2016 (3) Июль 2015 (1) Апрель 2015 (1) Март 2015 (1) Февраль 2015 (1) Январь 2015 (1) Март 2014 (1) Ноябрь 2013 (2) Март 2012 (1) Февраль 2012 (1) Апрель 2011 (1) Сентябрь 2008 (1) Ноябрь 2005 (1) Март 2005 (1) Декабрь 2000 (1)\nКОММУНА ИСМОИЛОВА: “РЕАБЛИТАЦИЯ МАРКАЗЛАРИ ДОИМО КЕРАК, ЧУНКИ ҲАР ҚАНДАЙ ЖАМИЯТДА ҲАМ ИНСОННИНГ, АЙНИҚСА, ХОТИН-ҚИЗЛАРНИНГ ҲУҚУҚЛАРИ БУЗИЛИШИ МУМКИН”\nМоҳира АЗИМОВА: “Эркак ва аёл ҳуқуқларини бирдек ҳимоя қилишимиз зарур”\nТИМОТИ ТОРЛОТ: «УЗБЕКИСТАН СЕГОДНЯ ДОЛЖЕН СОСРЕДОТОЧИТСЯ НА ОБРАЗОВАНИИ, ИСПОЛЬЗУЯ УЧАСТИЕ МОЛОДЫХ ЛЮДЕЙ В РЕШЕНИИ ИЗМЕНЕНИЯ ПРОБЛЕМЫ КЛИМАТА»\nТИМОТИ ТОРЛОТ: «ЎЗБЕКИСТОН БУГУНГИ КУНДА ЁШЛАРНИНГ ИҚЛИМ ЎЗГАРИШИ МУАММОСИНИ ҲАЛ ҚИЛИШДА ИШТИРОКИДАН ФОЙДАЛАНИБ, ТАЪЛИМГА ЭЪТИБОРНИ КУЧАЙТИРИШИ КЕРАК»


Карло Анчелотти: "Унга асосий таркибда кўпроқ ўйин амалиёти беришни истайман" / CHAMPIONAT.asia\n23:17А Серия. "Интер" — "Ювентус": Дибала захирада қолдирилди 0 23:13Лига 1. "Марсель" — ПСЖ: "Юлдузли учлик" таркибда 0 23:06А Серия. "Рома"ни енголмаган "Наполи" пешқадамликни "Милан" билан бўлишадиган бўлди 47 22:45Ван Боммел "Вольфсбург" мураббийлигидан кетди 0 22:24"Ҳакамлар — лигамизнинг катта муаммоси" 5 22:22АПЛ. "Ливерпуль" "Манчестер Юнайтед"га "Олд Траффорд"да жавобсиз 5та гол урди, Салоҳдан хет-трик! 370 22:20"Реал" "Барселона" устидан кетма-кет 4-бор ғалаба қозонди. Бу 1960-йиллардан буён энг узун серия 18 21:58Маркиньос Месси-Неймар-Мбаппе триоси ҳақида фикр билдирди 3 21:39"Лион" Азмунни харид қилишга яқин 3 21:20"Челси" Саулни сотиб олмайди 3 21:15Ла Лига. "Реал" мавсумдаги илк "Класико"да ғалаба қозонди 189 21:09Питер Хюистра Жиззахдаги мағлубиятдан кейин ёрилди: "Бундай майдонга итларни ҳам сайрга олиб чиқишмайди! Сифатли футбол қани деб сўраманг! "Сўғдиёна" биздан кучли деб ўйламайман" 51 20:55Жанубий Корея. "Сеонгнам" чемпионат етакчиларидан бирини мағлуб этди, Жамшид Искандеровдан голли узатма 0 20:38Бундеслига. "Байер" "Кьёлн" билан жанговар дурангга рози бўлди 0 20:28А Серия. Симеоненинг покери "Верона"га "Лацио" устидан йирик ғалаба келтирди, "Фиорентина" "Кальяри" дарвозасига жавобсиз 3 та тўп киритди 1\nКарло Анчелотти: "Унга асосий таркибда кўпроқ ўйин амалиёти беришни истайман"\nТеглар : Реал Мадрид Андрей ЛунинКарло Анчелотти\nЎйинолди матбуот анжуманида Карло Анчелотти "Мадрид" футболчиларидан кимга ҳозиргидан кўпроқ ўйин амалиёти беришни исташи ҳақида айтиб ўтди.\n"Дарвозабон – алоҳида масала, лекин бизда жуда кучли ёш посбонимиз ҳам бор. Мен Лунинга кўпроқ ўйин амалиёти беришни истайман. У майдонга тушишга лойиқ ва яқин орада унга имкон бераман", - деди Карло Анчелотти.\n"Реал" "Барселона" устидан кетма-кет 4-бор ғалаба қозонди. Бу 1960-йиллардан буён энг узун серия 18\n"Челси" Саулни сотиб олмайди 3\nЛа Лига. "Реал" мавсумдаги илк "Класико"да ғалаба қозонди 189\nЛаЛига. "Барселона" - "Реал". Асосий таркиблар маълум! 79\n"Эл Класико" олдидан: "Кумирларим Роналдо ва Зидан ҳам "Реал"га келиб, "Олтин тўп"ни қўлга киритган" 11\nҲақиқатни айтган фақат Микаэль Секейра эмас 37\nАнчелотти: "Қўрқмаяпман" 7\n25 сен 13:07:26\nAlibek1990 фойдаланувчининг фикрига жавоб бериш\nManchester Yunayted Aston villa oʻyiniga ishonchli prognoz bor bugunga shu kanalga aʼzo boʻling ttps://youtube.com/channel/UC2xELx1WxIQAarWDTEJ8b-w https://youtube.com/channel/UC2xELx1WxIQAarWDTEJ8b-w UZBEKCHA SPORT PROGNOZLARI kanaliga obuna boʻling bu yerda ishonchli sport prognozlari berib boraman\nБу ишни охири ГАДОЛИК биродар, халиям кеч мас бас килинг, хаммайогизи йокотканизда жуда кеч болади мани гапларими бир эслаб коясиз)\n25 сен 13:41:52\n1xbet o‘ynidiganlar sizga prognoz o‘ynaysiz lekin do‘zoxdan xam zo‘r prognozlar bor xaromdan xazar qililar\n25 сен 11:59:53\nАнчелотти хакикий дипломант. Хаммага чиройли муомила килиб, кайфиятини кутариб куяди. Карабсизки хеч кимга ёмон хам куринмайди.\n25 сен 11:57:07\nMan Mariano deb o'ylabman\n25 сен 13:29:49\nIlyosxon Akramov фойдаланувчининг фикрига жавоб бериш\n25 сен 13:29:38\n25 сен 13:28:19\nБиз мусулмонлар кимор уйнамаймиз, Чунки бу шайтоннинг амалидир.\n25 сен 12:06:08\nMen esa Asensio deb o'yladim\n25 сен 12:05:33\n25 сен 12:05:02\n25 сен 11:54:19\nAzar db oyludm:)\n25 сен 12:53:05\n25 сен 12:04:05\n25 сен 12:03:01\n25 сен 12:14:07\nMenimcha anchelotti rotatsiyaga ko'pror etibor bersa kere\nPS: xurmatli saytimizdagi ona tili o'qitivchilari mana anchelottiniyam kichik xarfda yozdim unga nisabatan xam xurmatsizlik qildimmi endi??


ТИНЧЛИК УЧУН КУРАШМОҚ КЕРАК — Zamaxshariy.uz\n22 августа, 2019 admin Мақолалар\nИнсон зотига ато қилинган сон саноқсиз неъматлар ичида бир неъмат борки, бошқа неъматлар унингсиз ўз қадрини йўқотади. Бу бебаҳо неъмат тинчликдир. Албатта, мамлакатимизда рўй бераётган ривожланиш ва тараққиёт юртимизда ҳукм сураётган тинчлик ва хотиржамликнинг эвазига бўлаётганини, тинчлик эса ўз-ўзидан, осонликча бўлмаслигини унутмаслик керак.\nКези келганда таъкидлаш жоизки, бу ютуқлар қандай қўлга киритилгани, халқимизга хос бўлган сабр-бардош, мамлакат келажагига қатъий ишонч, ҳамжиҳат ва ҳамфикр бўлиб яшаш, тинчлик-тотувликни асраш, бағрикенг бўлиш, ўзаро меҳр-оқибат кўрсатиш каби улуғ фазилатлар ҳақида аҳолига, хусусан, ўсиб келаётган ёш авлодга англатишимиз лозим. Токи, бугунги мураккаб шароитда тинчликни асраш учун огоҳлик, сезгирлик, ҳушёрлик ҳар қачонгидан кўра муҳимлигини тўлиқ тушуниб етсинлар.\nТинчлик ва осойишталикка раҳна солиш, жамият равнақи ва халқ фаровонлигига зиён етказиш, фирқаларга бўлиниб, ўзаро низолашишнинг қораланиши ҳам Исломнинг тинчлик ҳақидаги таълимотининг асосини ташкил этади. Хусусан, Қуръони каримнинг “Ҳужурот” сурасида ўзаро низоларни ярашиш, келишиш йўли билан ҳал этиш, жамиятдаги тинчликка таҳдид, тажовузкорлик ва зўровонликда давом этадиганларга нисбатан қатъий ва тезкор чоралар кўриш зарурлиги қайд қилинган. Ҳадиси шарифда Анас ибн Молик р.а.дан бундай ривоят қилинади: Расулуллоҳ (с.а.в) айтдилар: «Эй Анас! Аллоҳ таолодан дунё ва охиратда тинчлик ва омонда бўлишни сўрагин. Зеро, сенга дунё ва охиратда тинч ва омонда бўлиш берилса, нажот топибсан».\nАлбатта, тинч юртда хотиржамлик қарор топади, фарзандлар эмин-эркин камолга етади, жамият ҳар томонлама юксалади. Бундай шароит киши Аллоҳ таолонинг буйруқларини мукаммал ва хотиржам адо этишига имкон беради. Шу боис Аллоҳ таоло бандаларини турли келишмовчиликни бартараф этишга, тинчликни сақлашга чақиради: «Агар мўминлардан икки тоифа ўзаро урушиб қолсалар, дарҳол улар ўртасини ислоҳ этингиз!..» (Ҳужурот, 9).\nПайғамбаримиз Муҳаммад алайҳиссалом ҳам кўплаб ҳадисларида бу ғояни илгари суриб, охирги (Вадо) ҳажларида: “Бир-бирингизнинг қонингиз ва обрўйингизни тўкишингиз, мол-мулкингизга тажовуз қилишингиз барчаларингизга ҳаромдир”, деганлар (Имом Муслим ривояти).\nХулоса қилиб айтадиган бўлсак, ҳар бир неъматнинг тотли бўлиши тинчлик ва хотиржамликка боғлиқдир. Бугун дунёнинг турли нуқталарида бўлаётган нотинчликлар бизларни юртимизда хукм сураётган тинчликнинг қадрига етишга ундайди. Унинг бардавом бўлишлиги учун жидду жахд билан ҳаракат қилиш юртимизнинг ҳар бир фуқароси учун ватан олдидаги бурчи ҳисобланади.\nХива шахар бош имом хатиби\nPrevious Post:ИСЛОМ ДИНИДА ОГОХЛИК\nNext Post:КАСБ ҲУНАР ВА МЕҲНАТ ҲАЛОЛ РИЗҚ МАНБАИ


Диний ташкилот тушунчасининг Ўзбекистон қонунчилигидаги қиёси\nДиний ташкилот–бу маълум динга ишонувчилар ва уларнинг жамоаларининг уйушмасидир (масжид, черков, синагога, диний ўқув юртлари). Уни ташкил этиш учун унга бир хил эътиқодга эга бўлган камида юзз киши аъзо бўлиши керак. Ўзбекистон Республикасининг ҳар қандай фуқороси 18 ёшга тўлгандан кейин маълум диний жамиятга аъзо бўлиши мумкин. Диний ташкилот яна диний эҳтиёжларни биргаликда қондириш ёки қондиришга кўмаклашиш мақсадида тузиладиган ва диний маросимларни адо этиш асосида иш кўрадиган ихтиёрий, тенг ҳуқуқли ва ўз-ўзини бошқарувчи уюшма. Айни вақтда у фуқароларнинг виждон эркинлигини кафолатловчи тузилмалардан ҳисобланади. Диний ташкилотларнинг таълимоти, тарихий анъаналари, диний уюшмалар тузилишида тутган ўрни ва роли турли-туман бўлиши мумкин. Фуқаронинг Диний ташкилотга аъзолиги унинг ҳуқуқий мақомини, жумладан бошқа шахслар билан тенглигини чеклаб кўя олмайди. Диний ташкилот ларнинг энг муҳим белгиси—уларнинг ўз-ўзини бошқаришидир, яъни, улар маъмурий жиҳатдан давлат идораларидан ажратилган. Диний ташкилот ларнинг фаолияти қонунларга зид келмаса, давлат уларнинг ички ақидавий ишларига аралашмайди. Улар ўз устав (низом)ларига мувофиқ ташкил топиш ва иш юритиш, ходимларни танлаш, тайинлаш ва алмаштириш ҳуқуқига эгадирлар. Диний ташкилот ларнинг уставлари уларнинг тузилиши, диний таълим ва фаолиятнинг бошқа масалаларини белгилаб беради.\nЎзбекистан Республикасининг “Виждон эркинлиги ва диний ташкилотлар тўғрисида”ги (1998) қонунида таъкидланганидек, Ўзбекистан Республикаси фуқароларининг динга эътиқод қилиш, ибодат, расм-русум ва маросимларни биргаликда адо этиш мақсадида тузилган кўнгилли бирлашмалари (диний жамиятлар, диний ўқув юртлари, масжидлар, черковлар, синагогалар, ва б) диний ташкилотларлар деб эътироф этилади.\nТегишли устав (низом) асосида фаолият юритувчи республика диний уюшмалари Ўзбекистан Республикасининг Адлия вазирлиги томонидан рўйхатга олинади. Вилоят, туман ва шаҳар, шаҳарча ва қишлоқ ҳудудида бўлган Диний ташкилотлар тегишли вилоятлар, шунингдек, Тошкент ш. ҳокимлиги адлия бошқармалари томонидан рўйхатга олинади. Диний ташкилот рўйхатга олингандан сўнг у юридик шахсга айланади. Диний ташкилот юридик шахс сифатида қонунларга ва ўз низомига мувофиқ ҳолда ҳуқуқлардан фойдаланади ҳамда мажбуриятларни ўтайди.\nДиний ташкилот раҳбарининг ташкилот уставини рўйхатдан ўтказишдан бўйин товлаши қонун ҳужжатларига мувофиқ жавобгарликка олиб келади. Рўйхатдан ўтмаган Диний ташкилотларнинг фаолият кўрсатишига йўл қўйган мансабдор шахслар қонун хужжатларига мувофиқ жавобгар бўладилар.\nДиний ташкилотлар фаолияти икки ҳолда: улар ўз низомларига мувофиқ тугатилганда ва «Виждон эркинлиги ва диний ташкилотлар тўтрисида»ги қонун қоидалари ёки бошқа қонун ҳужжатларига риоя қилинмаганда тўхтатилади.\nДиний ташкилот фаолиятини тўхтатиш ҳақидаги қарор Ўзбекистан Республикаси Адлия вазирлиги, Қорақалпоғистон Республикаси Адлия вазирлиги, вилоятлар ва Тошкент шаҳар ҳокимлигининг адлия бошқармалари томонидан қабул қилинади. Диний ташкилотлар қабул қилинган қарор устидан халқ судига шикоят қилиш ҳуқуқига эга, шикоят фуқаролик ишларини юритувчи суд томонидан кўриб чиқилади.\nДиний ташкилотлар тасарруфида бинолар (масжидлар, черковлар, синагогалар, кирхалар, монастирлар, ибодатхоналар ва б. иншоотлар), корхоналари (босмахоналар, фермалар, бадиий-тикув цехлари), ижтимоий ва хайрия объектлари (етимхоналар, қариялар уйлари), диний анжомлар (диний китоблар, иконалар, шамлар), улар фаолиятини таъминлаш учун зарур транспорт воситалари, пул ва бошқа мулклар бўлиши мумкин. Диний ташкилот ларнинг мулкий ҳуқуқи қонун томонидан ҳимоя қилинади.\nБоходиров Фахриддин - Каттақўрғон тумани «Янгиравот» жоме масжиди имом хатиби\nКиритилган вақти: 04/06/2021 17:34; Кўрилганлиги: 82\nМатериал манзили: https://sammuslim.uz/articles/actual/diniy-tashkilot-tushunchasining-ozbekiston-qonunchiligidagi-qiyosi\nЧоп этилган вақт: 23/06/2021 10:19


11:00 / 13.06.2020 3129 pdf Ўқиш режими + -\nФранциялик Шарль Эжен де Фуко католик черкови роҳиби бўлган. У умрининг бир қисмини саҳрои кабирда яшайдиган мусулмон қабилалар орасида ўтказган. 11 йил мусулмонларни насронийлик динига тарғиб қилган. Бироқ бирор-бир бадавийни динидан қайтаришга эришмаган. Ҳатто унга катта маош эвазига хизмат қиладиган кампир ҳам унга шундай деган эди:\n«Сен яхши, очиқ юзли инсонсан. Аммо кофир ҳолингда ўлиб кетишинг ачинарлидир!»\nМисрдаги қишлоқлардан бирига миссонерлар келишади. У ердаги аҳолини насронийликка қизиқтириш учун мактаб ва диспансер қуришади. Диспансернинг очилиш маросимига жуда кўп одам жамланади. Йиғилганлар баланд овозда шовқин-сурон қилишади. Уларни пастор жим қила олмайди. Шунда ерлик оқсоқол пастордан рухсат олиб одамларга бақирди: «Расулуллоҳ соллаллоҳу алайҳи васалламга саловот айтинглар»!\nКишилар бир овозда Расулуллоҳ соллаллоҳу алайҳи васалламга саловот айтиб жим бўлишди. Тинчлик ҳукм сурди.\nБу уммат танасига Расулуллоҳ соллаллоҳу алайҳи васаллам иймон ва муҳаббат уруғини ташлаганлар. У уруғ умматнинг қалби тўрида ўсади. У бутун танага шохларини ёяди. Биздаги инсонлар бир хатни тўғри ёза олмаслиги, бир жумлани тўғри туза олмаслиги, оламда бўлаётган ишларга ақли етмаслиги мумкин, аммо Расулуллоҳ соллаллоҳу алайҳи васаллам уларнинг олдида зикр қилинганларида улар муҳаббат файласуфига айланишади, у зотга эргашишда аллома бўлиб кетишади.\nБир кампирни кўрасан, у фиқҳдан таҳорат ва намоздан ўзга нарсани билмайди. Асога таяниб зўрға юради. Аммо унга Расулуллоҳ соллаллоҳу алайҳи васаллам ҳақларида гапирсанг, гўё руҳ пуфлагандек бўласан унинг руҳига.\nMuhiddin 21:52 / 29.07.2020\nМусулмоннинг иймонини зиёдалиги инсонга жуда ҳам катта куч-қувват беради.\nAbdulla 14:47 / 13.06.2020\nЯхши инсонни фикрлашга ёрдам беради\n17:05 / 12.06.2020 901\n13:00 / 13.06.2020 1180\n2265 12:30 / 16.05.2019\n2643 15:09 / 14.12.2018\n1109 15:40 / 06.03.2020


Қиш – мўминнинг баҳори (4-мақола): Узун тунлар файзи\nУзун тунлар давом этмоқда. Энг узун тунни форслар “ошиқлар туни” деб айтади. Бизда ҳам бир ошиқ ҳофизнинг “Тонглар ҳеч отмасайди” деб айтадиган қўшиғи бор. Ана шундай қилиб, тунларимизни ва кунларимизни кўнгилни қитиқлайдиган сўзлар билан таърифлаб кунларни ўтказаверамиз, ёшларга ҳазиллашамиз...\nАммо, азизлар, орамизда шундай ошиқлар борки, уларнинг ишқига ҳавас қиламиз, уларга эргашамиз ва шоядки, Раббимиз бизнинг ҳам қалбимиздаги муҳаббатимизни зиёда қилиб бизга ҳам уйқуни ҳаром айласа, дея дуолар қиламиз.\nУларнинг ишқи, ҳазрат Навоий таърифлаганидек, хослар ишқи. Биз ҳам ишқимиз шундай бўлишини тилаб шунга интиламиз.\nБир ҳисобда, бизнинг ишқимиз қаламқошларга ошиқ бўлган авом ишқидан жуда ҳам осон ва саодатли. Чунки кимга ошиқ бўлишни бизга устозларимиз – ошиқу орифлар ўргатган.\nҚандай қилиб денг.\nБунинг сабаби “Насойим ул-муҳаббат”да.\n”Абдуллоҳ ибн Муборак қ.т.с. Ани уламонинг шаҳаншоҳи дер эрмишлар ва жуду шижоатда замонининг ягонаси эрмиш. Ва тариқат асҳобининг муҳташами. Ва бу қавмнинг машойихининг кўпининг суҳбатиға мушарраф бўлубдур. Ва машҳур тасонифи бор.\nБир кун ул келур эрди ва Суфён Саврий ва Фузайл Аёз қ.с. ҳозир эрдилар.\nСуфён деди: кел эй машриқ аҳлида эр!\nФузайл деди: ва мағриб аҳлида ва иккисининг орасида.\nАнинг тавбасининг ибтидоси бу эрдики, бир канизак ишқиға гирифтор бўлди.\nБир қиш кеча тонг отқунча маъшуқ девори тубида туруб эрди ва устига қор ёғадур эрди ва ул хабарсиз.\nСаҳар намозин айтурда ул хуфтан соғинди.\nКундуз бўлғондин сўнгра ул ҳолға воқиф бўлди, ўзига дедики, эй Муборакнинг номуборак ўғли, уёт санга бу авқотингдинки, агар имом намозда бир сурани узунроқ қироат қилса, ториқиб, телбарарсен ва мунунгдек кеча нафсинг ҳавосиға тонг отқунча мундоқ азоб тортарсанки, суубатидин хабаринг йўқтур.\nКўнгли бу дарддин бузулди ва бори ишдин тавба қилди ва сулукка машғул бўлди.\nИши ул ерга еттики, Маккадин Мадинаға дегинча маҳофасин ашроф эгинлариға кўтариб элтурлар эрди...”\nБиз ана шу зотларнинг йўлини тутиб Раббимизга ошиқ бўлдик, Пайғамбар соллаллоҳу алайҳи васалламни отамиздан, онамиздан, фарзандларимиздан, жонимиздан, ҳар нимамизки бўлса, уларнинг барчасидан ортиқ севдик.\nБошқа ошиқлар изғиринли, ёмғирли, қорли кечаларда оёғидан зах ўтиб, совуқда тиришиб, маъшуқасини пойлаб, дилдираб тонг оттирса, биз илиққина сувга роҳатланиб таҳорат оламизда, иссиққина уйда, юмшоқ жойнамознинг устида ўтириб Раббимиз билан роз айтишамиз: Қуръони карим оятларини ўқиймиз, зикр қиламиз, салавотлар айтамиз ва муножотлар қиламиз: “Илоҳи, дарди ҳолимни ҳар кимга айтсам, рад қилса, санга таважжуҳ эткаймен ва агар сен рад қилсанг, неткаймен ва кимга кеткаймен? ...Илоҳи, ёмонлиғимдин агарчи кўп аламим бор, ғамхорим сен бўлсанг, не ғамим бор” (Навоий).\nБиз ана шундай қилиб, Раббимизга таваккал қиламиз, умримизнинг узун тунларини ғанимат билиб, беҳуда ўтказмаётганимиздан кўнглимиз таскин топгандек бўлади.\nМаъшуқасини пойлаб ўтирган бечорага бирор безори учраб қолиб ишкал чиқарса, бурнини қонатса, бизнинг атрофимизни фаришталар ўраб олиб, биз билан бирга Қуръон ўқийди, зикру салавот айтади. Ўша вақтда танамиз шу қадар ёқимли жимирлаб кетадики, савқи табиий ила атрофимизда ниҳоятда нафис бир борлиқ мужассам эканини, улар ҳам биз билан бирга бизнинг гуноҳларимизни кечиришини сўраб дуога қўл очиб турганини ҳис қиламиз.\nАна шу – узун тунларимиз тароватидир.\n1062 марта ўқилди\nДругие материалы в этой категории: « Нишонга урилган гаплар: “Инсонлар сендан узоқлашиб кетсалар ҳам рост гапиришдан қўрқма!”\tНишонга урилган гаплар: “Агар бошқаларнинг оғриқларини ҳис қилсанг, демак сен инсонсан” »


Украина Республикаси Киев қурилиш ва архитектура университетининг ректори П. Куликов ҳамда Киев қурилиш ва архитектура инновацион таълим институтининг директори А. Никитюклар Наманган муҳандислик-қурилиш институти профессор-ўқитувчилари ва иқтидорли талабалари билан учрашдилар.\nҲамкорлик тадбирида қурилиш ва архитектура йўналишлари бўйича Украина Киев қурилиш ва архитектура университетининг Наманган муҳандислик-қурилиш институтида филиалини очиш, талаба ва профессор-ўқитувчилар алмашинувини ташкиллаштириш, илмий салоҳиятни ошириш мақсадида ҳамкорликда илмий-техник мақолаларни чоп этиш юзасидан фикр-мулоҳазалар алмашилди. Учрашув якунида иккала институтлар ўртасида ўзаро ҳамкорлик шартномаси имзоланди.\nМеҳмонлар ташриф чоғида Наманган шаҳрининг миллий кийимлари ва ҳунармандчилик ишлари билан яқиндан танишиш мақсадида етакчи савдо марказлари ҳамда Тўрақўрғон туманидаги Ибрат музейида бўлишди.\nҳамкорликда Украина тайёрланади Наманганда кадрлар билан архитектор


АГМК хориждаги йиғинга йўл олмоқда\n2 февраль, 2018, 11:53\nТўрт кунлик кичик таътилдан сўнг, АГМК аъзолари бугун навбатдаги ўқув-машғулот йиғини ўтказиш учун Туркияга жўнаб кетади, дея клуб матбуот хизмати хабар бермоқда.\nЖамоа кеча пойтахтимиздаги "Туркистон" меҳмонхонасида тўпланишди. Кеча ёшлар жамоаси футболчилари ва мураббийлари тиббий кўрикдан ўтишди. Бугун асосий таркиб вакиллари куннинг биринчи ярмида Олмалиқда тиббий кўрикдан ўтишади. Кечки пайт эса Тошкент-Истанбул-Анталия йўналишида Туркияга учиб кетилади.\nТуркияга йўл олаётган жамоа таркиби қуйидагича: Роман Абдулов, Низомиддин Зиёвутдинов, Абдуқаҳҳор Ҳожиакбаров, Владислав Касминин, Жавлон Гусейнов, Сайдулло Раҳматов, Хуршид Мухторов, Қаҳрамон Баҳодиров, Миржалол Мирюсупов, Лутфулла Тўраев, Ғулом-Ҳайдар Ғуломов, Дилшод Жўраев, Санжар Рихсибоев, Отабек Зокиров, Музаффаржон Музаффаров, Иброҳим Нўмонов, Камолиддин Мурзоев, Абдумалик Абдуллаев, Зафар Полвонов, Шоҳназар Норбеков.


Чеченистонда номаълум касалликка чалинган одамларнинг сони 73 нафарга етди.\nКасалларни нима сабабдан тўсатдан қалтироқ босиши, кўнгли айниб нафасининг оғирлашиши сабаблари мутахассисларга номаълумлигича қолмоқда, дейди расмийлар.\nБарча касаллар Шелковсий вилояти шарқидаги бир неча қишлоқларда истиқомат қилишади. Уларнинг аксари ёш болалардир.\nАйни пайтда атрофдаги барча боғча ва мактаблар вақтинча ёпилган.


Ўзбекистоннинг Марказий Осиё энергетикасида тутган ўрни Қозоғистонга ўтадими?\n15:42 / 28.06.2017\nТожикистон Қозоғистонга минтақада энергия кўприги ролини гарданига олишни таклиф қилиб, ўз электр энергиясини шимолий йўналишда экспорт қилинишига кўмак беришини сўрамоқда. Агар бу ғоя амалга ошса, Қозоғистон Марказий Осиёнинг бош энергетик ҳабига айланиши мумкин, деб ёзади «Евразия Эксперт».\nРад этиш қийин бўлган таклифлар\n12 июнь куни Қозоғистон пойтахти Остона шаҳрида ташкиллаштирилган «ЭКСПО-2017» халқаро кўргазмаси мобайнида Тожикистон энергетика ва сув ресурслари вазири Усмонали Усмонзода собиқ иттифоқ даврида Ўрта Осиё ҳудудида Ўзбекистон томонидан бажариб келинган роль — минтақавий энергия ҳаби бўлишни Қозоғистонга таклиф этди.\nУнинг сўзларига кўра, Россия–Қозоғистон–Марказий Осиё ягона бозорини ташкил этиш Қозоғистоннинг қўлидан келади ва Тожикистон унда баланд тоғларидаги гидроэлектр станцияларида ишлаб чиқарилаётган арзон электр энергиясини сота олади.\n«Истакларимиздан бири шуки, KEGOC (Қозоғистон ягона энергетик тизими оператори) улкан имкониятларини ишга солиб, Россия–Қозоғистон–Марказий Осиё ягона бозорига асос солса, — дея вазирнинг «ЭКСПО-2017» медиамарказида қилган чиқишидан иқтибос келтиради «Қазақпарат» ахборот агентлиги. — Биз бу бозорда ишлаб, минтақада мавжуд ресурслардан максимал даражада самарали фойдаланишимиз мумкин. Масалан, сизларга ёзги ойларда кўмир ёқиб электр энергияси ишлаб чиқаришнинг нима кераги бор, қачонки Тожикистон гидроресурсларининг ортиқчасидан фойдаланиш мумкин бўлганда? Биз Қозоғистон энергетиклари ташаббусни ўз зиммасига олиб, минтақавий бозор шакллантиришини истаймиз».\nЁзги даврда Тожикистон жуда кўп миқдорда электр энергияси ишлаб чиқаради ва унинг ҳаммасини ҳам сота олмайди. «ЭКСПО-2017»да Тожикистон экспозицияси директори Одил Санговнинг берган маълумотига кўра, республиканинг ҳар йили сотилмай қолган электр энергиясидан йўқотишлари 250 млн. АҚШ долларини ташкил этмоқда.\nБоз устига, республикада электр энергияси ишлаб чиқариш салоҳияти 527 млрд. кВт*соатни ташкил этади ва унинг бор-йўғи 4–5 фоизигина ўзлаштирилган.\n«Бир киловаттнинг таннархи 2 центни ташкил этади, — деди Одил Сангов, — Биз электр энергияси ишлаб чиқаришда қаттиқ ёқилғи, газ ва кўмирдан фойдаланаётган Марказий Осиёга энергияни мамнуният билан берардик. Ёқилғида иқтисод қилиб, арзон ва экологик тоза энергиядан фойдаланиш мумкин».\nМинтақанинг энергетик харитаси қайтадан бичиладими?\nСовет иттифоқи даврида Қирғизистон, Тожикистон, Ўзбекистон, Туркманистон ва Жанубий Қозоғистонни қамраб олган Марказий Осиё энергетика тизими оператори ролини Тошкент бажарар эди. Айнан Ўзбекистон бошқа тўрт давлат билан чегарадош бўлиб, бу ҳол уни табиий равишда минтақавий энергия ҳабига айлантирганди. Ўзбекистоннинг устунлиги улкан гидроресурсларга эга «тоғли» Қирғизистон ва Тожикистон билан ҳам, шунингдек, текисликда жойлашган Туркманистон ва Қозоғистон билан ҳам чегарадошлигида эди. Ўзбекистон сингари, пастдагилар ҳам минерал ресурсларга бой бўлиб, қишда — «тоғли» республикалар энергия тақичиллигига дуч келганида иссиқлик электр станцияларида электр энергияси ишлаб чиқариш имкониятига эга эди.\nМарказий Осиё ягона энергия тизими 2000-йилларда электр энергиясини келишилмасдан олиниб сарфланиши ортидан барбод бўлган. 2009 йилда Тошкент ва Душанбе ўртасида Роғун ГЭСининг қурилиши туфайли юз берган зиддиятлар уни кўмиб қўя қолди.\nОқибатда, Тожикистон ўз электр энергиясини Ўзбекистон ҳудуди орқали экспорт қилиш имкониятидан маҳрум бўлди. «2009 йилгача Тожикистон шу тармоқлар орқали электр энергиясини қўшниларга етказар, қишда эса шу тизимдан электр энергияси олар эди, — деган эди ўтган йилнинг июлида Усмонали Усмонзода, — Тизим барбод бўлгач, мамлакат ўз ички энергия тизимини ривожлантиришга мажбур бўлиб қолди ва йирик экспорт қилиш имконияти 2011 йилда — Сангтўда – Пули Хумри (Афғонистон) электр энергия узатиш линияси ишга тушгандан сўнг пайдо бўлди».\nЭнди эса Тожикистон асосий минтақавий энергия ҳаби ролини Қозоғистон ўз зиммасига олишини истамоқда, бу эса минтақанинг совет даврида тузилган энергия харитаси қайтадан бичилишини билдиради.\nБу юз берса Остона транзитчи давлат сифатида қўшимча даромад олиб, иқтисодиёт соҳасида ҳам, Қозоғистон минтақанинг бош энергия ҳабига айлангач, минтақавий сиёсатда ҳам сезиларли ташаббусларга эришишини билдиради.\nЭлектр энергиясини шимолий йўналишда экспорт қилиш имкониятига эга бўлган Қирғизистон ва Тожикистон ҳам ютади, албатта. Ўзи-ўзидан ютқазган Ўзбекистон бўлади — у ўзининг азалий, минтақанинг ягона энергия тизими оператори ролидан бутунлай мосуво бўлади.\nЎзбекистон мураккаб танлов қаршисида қолмоқда. У ёки минтақанинг бош энергия ҳаби ролига рози бўлиши керак ёки уни Қозоғистонга топшириши лозим. Биринчи ҳолатда у кейинги йилларда Ўзбекистон ва Тожикистон ўртасидаги муносабатларнинг совуқлашишига сабаб бўлган Роғун ГЭСининг қурилишига розилик беришга мажбур бўлади.\nРоғуннинг ишга туширилиши йилига 13,1 миллиард кВт*соат электр энергияси ишлаб чиқарилишини назарда тутади, бу эса ишлаб чиқарувчига ҳам, транзитчига ҳам катта даромадларни ваъда қилади, албатта. Агар энергоҳаб ролини зиммасидан соқит қилишни истаса, Тошкент минтақадаги сиёсий ва иқтисодий таъсирининг бир қисмини ўз ихтиёри билан, шундоқ ҳам иқтисодий беллашувда ундан олдинда бораётган Қозоғистонга топширишига тўғри келади.\nБу ҳолатда «шимолий транзит», биринчи навбатда, янги бозорларни излаётган Тожикистонга керак. Бугунги кунда у 1,5 млрд. кВт*соат электр энергиясини беш ой мобайнида қўшни Афғонистонга сотади.\n2020 йилга бориб якунланиши назарда тутилаётган CASA-1000 лойиҳасига кўра, Афғонистон ва Покистонга 3 млрд. кВт*соат тожик, 2 млрд. кВт*соат қирғиз электр энергиясини етказиб бериш имконияти вужудга келади.\nБироқ, ўтган йили Тожикистон тарафидан тилга олинган, электр энергияси экспортини 10 млрд кВт*соатга етказиш режасига Жанубий Осиё йўналишида яратилаётган транзит қувватларининг етарли эмаслиги тўсиқинлик қилиши мумкин. Шу сабабли Душанбега ҳар қандай ҳолатда, ё Остона, ё Тошкент билан келишиб олишига тўғри келади.\nКейинги вақтларда Марказий Осиё ягона энергия тизимини қайта тиклаш масаласи борган сари долзарблашмоқда ва яқин орада бош минтақавий энергия ҳаби ролини ўз зиммасига олувчини барибир аниқлаштириб олиш керак бўлади. Нима бўлганда ҳам, бу масаланинг аниқлаштириб олинганидан минтақанинг деярли барча республикалари ютади.\nЎзбекистон энергетика Марказий Осиё


Кореялик офтальмолог-шифокорлар болаларни тиббий кўрикдан ўтказишди — Фарғона шифокори\nЖанубий Кореянинг “Heart to heart international” халқаро ташкилоти офтальмолог-шифокорлари Фарғона вилояти болалар кўп тармоқли тиббиёт марказида тиббий кўрик ташкил этди.\n“Соғлом авлод учун” халқаро хайрия фонди бир неча йилдан буён Кореянинг қатор нуфузли клиника ва университетлари билан ҳамкорликда фаолият олиб бормоқда. Жумладан, ўтган йиллар давомида Фарғона вилоятида ташкил этилган хайрия акцияларида 300 дан ортиқ беморлар чуқурлаштирилган тиббий кўрикдан ўтказилди. Аниқланган касалликлар жарроҳлик амалиёти билан бартараф этилди.\nБу йилги акцияда ҳам кореялик малакали шифокорлар юзга яқин болаларни тиббий кўрикдан ўтказди. Тиббий кўрик давомида катаракта касаллиги бўлган йигирма нафар бемор болаларда жарроҳлик амалиётлари бажарилди.\n– Набирам Лазизбек олти ёшда, – дейди Бешариқ туманидан келган Назокат Деҳқонова. – Набирамда бир ёшидаёқ катаракта касаллиги аниқланган. Кореялик мутахассислар тиббий кўрикдан сўнг жарроҳлик амалиётини ўтказди. Бугун набирамнинг аҳволи яхши. Шифокорларга, ташкилотчиларга ўз миннатдорлигимни билдираман.\n– Ўғлим Шаҳзодбек ўн ойлик бўлди, – дейди Фарғона шаҳрилик Мухлиса Мамадалиева. – Унда туғма катаракта бор эди. Жарроҳлик амалиётидан сўнг аҳволи яхши. Мени, отасини, яқинларимизни кўриб қувонмоқда.\nКореялик офтальмологлар “Болалар катаракта касаллигида жарроҳлик амалиётини ўтказиш”, “Кўз жарроҳлигида маҳаллий оғриқсизлантириш”, “Педиатрияда анестезия”, “Шох парда шиши” мавзуларида маърузалар ўқиди ҳамда маҳорат дарслари ташкил этилди.\n← Фарғонада шифокорни калтаклаб, пул талаб қилган безорилар ушланди\nНима учун одамлар ёшлигидан юқумли бўлмаган касалликларга чалинмоқда? →\n03.02.2020 fsh.uz 117\nАҳолига кўрсатилаётган онкологик тиббий хизмат сифати оширилади\n05.01.2019 fsh.uz 371\n17.01.2019 fsh.uz 277


Сомалидаги теракт 20 кишининг ҳаётини олиб кетди\n23:30 / 09.11.2018 5329\nСомали пойтахти Могадишода 4 та автомобиль портлатилиши оқибатида камида 20 киши ҳалок бўлди, 17 киши жароҳат олди. Бу ҳақда “Ассошиэйтед Пресс” ахборот агентлиги хабар берди.\nПортлашлар Sahafi Hotel меҳмонхонаси ёнида содир этилган.\nМаълум қилинишича, меҳмонхона ёнида 3 та портлаш содир этилгандан кейин воқеа жойига шифокорлар келганда, 4-портлаш содир этилган. Полиция капитани Муҳаммад Ҳуссайннинг айтишича, меҳмонхона полициянинг жиноий терговлар департаменти яқинида жойлашган.\nХавфсизлик кучлари меҳмонхона ҳудудига портлаш оқибатида деворда ҳосил бўлган дарча орқали кирмоқчи бўлган 4 жангарини йўқ қилишган. “Босқинчилар меҳмонхонага кира олмаган бўлса-да, портлашлар оқибатида девор ортида кўп одам ҳалок бўлди”, деб айтган Ҳуссайн.\nТаъкидланишича, портлаш учун жавобгарликни “Аш-Шабоб” экстремистик гуруҳи ўз зиммасига олган.\nТаиланд жанубида бир қатор портлашлар содир этилди\nКобулдаги теракт 11 кишининг ҳаётига зомин бўлди\nФВВ Андижондаги портлаш бўйича расмий маълумот берди


Олмаота мезбонлик қилган Қишки Универсиаданинг ёпилиш маросими бўлиб ўтди\n20:45 / 08.02.2017\nУниверститет спорти халқаро федерацияси (FISU) президенти Олег Матицин 2017 йилги Қишки Универсиада расман ёпилгани ҳақида эълон қилди. Ёпилиш маросими турнирга мезбонлик қилган Олмаота шаҳрида ўтказилди.\nЁпилиш маросимида Қозоғистоннинг қадимий анъаналари ва урф-одатлари ҳамда бугунги кундаги ривожланиши жараёни акс эттирилди. Томошабинлар олдида акробатлар ва мусиқачилар чиқиш қилиб, чироқли шоу уюштирилди.\n29 январдан 8 февралгача ўтказилган турнирда умумжамоа ҳисобида Россия терма жамоаси биринчи ўринни қўлга киритди. Бу жамоа вакиллари 71та медаллар шодасига эга чиқишди: 29та олтин, 27та кумуш ва 15та бронза. Иккинчи ўринни 36та медаллар шодасини қўлга киритган Қозоғистон (11-8-17), учинчи ўринни 21та медалга эга чиққан Жанубий Корея (11-5-5) эгаллади.\nУниверсиадада дунёнинг 55 давлатидан ташриф буюрган 2000дан ортиқ спортчи иштирок этди. Турнирга Ўзбекистондан 3 нафар спортчи юборган - 2 чанғичи ва бир сноубордчи борганди. Ўзбекистон вакиллари Универсиадада биронта ҳам медаль олмади.\nКейинги қишки Универсиада 2019 йили Россиянинг Красноярск шаҳрида ўтказилади. 2021 йилги қишки Универсиада ўйинларига Швейцариянинг Люцерн шаҳри мезбонлик қилади.


Самарқанд аҳолисини тадбиркорликка жалб қилиш учун 410 миллиард сўм маблағ ажратилган - zarnews.uz\nСамарқанд аҳолисини тадбиркорликка жалб қилиш учун 410 миллиард сўм маблағ ажратилган\nБу ҳақда вилоят ҳокимининг биринчи ўринбосари Ж.Ўроқов халқ депутатлари вилоят Кенгаши сессиясида берган ахборотида айтиб ўтган.\nҚайд этилганидек, Ўзбекистон Республикаси Президентининг 2019 йил 7 мартдаги “Ҳудудларда аҳолини тадбиркорликка кенг жалб қилиш ва оилавий тадбиркорликни ривожлантиришга доир қўшимча чора-тадбирлар тўғрисида”ги қарори ижросини таъминлаш мақсадида вилоятга жами 410 млрд. сўм ресурс маблағлари ажратилган. Ушбу маблағлар ҳар бир маҳалла, туман ва банклар кесимида тақсимланган.\nИшчи гуруҳлар томонидан аҳолини тадбиркорликка кенг жалб этиш мақсадида, вилоятдаги 1094 та маҳалла фуқаролар йиғинларидаги 647 минг 585 хонадонда яшовчи фуқаролар билан суҳбат ўтказилган.\nВилоят “Оилавий тадбиркорликни қўллаб-қувватлаш маркази” томонидан жорий йилнинг олти ойи давомида жисмоний ва юридик шахсларнинг 390,8 млрд. сўмлик жами 16 минг 833 та лойиҳаси маъқулланган.\nМолиялаштирилган лойиҳаларнинг 82,4 млрд. сўми (28 фоизи) иссиқхона, 48,8 млрд. сўми (16 фоизи) артизан қудуқлар қазиш ва боғдорчиликни ташкил қилиш, 41,7 млрд. сўми (14 фоизи) паррандачилик хўжалиги, 29,5 млрд. сўми (10 фоизи) тикувчилик йўналишидаги лойиҳаларга молиялаштириб берилган.\nБундан ташқари, аҳолининг бандлиги ва қўшимча даромад олишини таъминлаш мақсадида ғалладан бўшаган 32 минг 599 гектар ер майдони 18 минг 762 нафар аҳолига бириктириб берилган. Ўз навбатида такрорий экин экиш учун 1502 нафар фуқароларнинг 10,5 млрд. сўмлик кредитга бўлган эҳтиёжи аниқланиб, тижорат банклари томонидан молиялаштирилган.